Ongi Etorri IMHko Ingeniaritza Dualaren Unibertsitate Eskolara — IMH\nHemen zaude: Hasiera › Ikasleak › Ingeniaritza Duala\nOngi Etorri IMHko Ingeniaritza Dualaren Unibertsitate Eskolara\nIvan Ayora Plata, Ingeniaritza Dualaren Graduko 2.mailako ikaslea, grabazioaren garaian\nEHU/UPVra atxikitutako IMHko Ingeniaritza Dualaren Unibertsitate Eskolak “PROZESU ETA PRODUKTU BERRIKUNTZAN INGENIARITZA” gradua eskaintzen du.\nElgoibarko IMHko Ingeniaritza Dualaren Unibertsitate Eskola 1996. urtean abiatu zen. Europan aspaldian finkatua eta arrakasta duen ikasketa-eredu berritzailea da. Bere helburua da industrian integratutako Enpresa-Ingeniariak prestatzea, enpresa-kultura sendoa eta arlo teknikoan zein gestio-arloan ardurak hartzeko gaitasuna dutenak. Ikasketa metodologia honen erabileran aitzindariak gara espainiar estatuan.\nTeoria eta Praktika arrakasta handiarekin lotuta\nIMHren Ingeniaritza Dualaren Eskolako formazioa, ingeniaritza formazio diziplina anitzekoa da eta horregatik enpresa batek izan ditzakeen zeregin ezberdinak aurrera ateratzeko gaitasunak garatzen dira.\nEnpresan berriz, ikasleak espezialitate zehatz bat garatzen du. Espezialitate hau arlo ezberdinetan izan daiteke, enpresak duen beharraren araberakoa: bulego teknikoan, produkzioan, mantentze arloan, kalitatean, komertzialean, erosketetan....\nIkasleak ikasketa prozesuan zehar laneratzen dira, enpresak duen beharraren arabera formatuz eta lanposturako egokitzapena oso altua izanez. Ondorioz, ehuneko handi batean ingeniaritza egindako enpresan geratzen dira lanean, 2015-2016an ikasketak bukatu zituztenen %84. Besteak, nahiz eta enpresan ez jarraitu, lan esperientzia dutenez erraz aurkitzen dute beraien ondorengo lana.\nEredu DUAL berritzaile honetan irakaskuntza klasikoa eta errealitatearen arteko distantzia desagertzen da, ikastetxean eta enpresan garatzen den prestakuntzaren konbinazioari esker. Ondorioz eskarmentu handia eta erabat prestatutako graduatuak izango ditugu.\nEnpresarekin harremana maximizatzen duen eredua dugu. Enpresa formakuntza prozesuaren atal garrantzitsua da, horrela izanik, unibertsitatetik-enpresarako transizioa era bikainean egiten da. Herrialde industrializatuak unibertsitate eta enpresaren arteko hurbiltze prozesuan aurkitzen dira, garrantzi handia duelarik gaurko gizarte eta ekonomi garapenean.\nGaitasuna, profesionalizazioa, antolakuntza, ezagutzaren kudeaketa, lan egoeran prestakuntza, ikaskuntza esperimentala, tutoretza, etabar bezalako kontzeptuak inplizitu daramatza sistema DUALA erabiltzen duen formazioak. Ezagutza eta gaitasuna eta teoria eta praktikaren arteko kontraesanak gainditzea ahalbidetzen du, metodologia honek unibertsitatean ikasi ezin direnak ikasteko aukera ematen baitu.\nIkasleek gai dira beren ikasketa helburuak xehetasun handiarekin bideratzeko. Aldi berean, enpresak badakite ze eratako profesional adituak izango dituzten etorkizunean.\nZERGATIK INGENIARITZA DUALA\nIngeniaritza Gradu Dualaren diploma banaketa ekitaldia\nUrtarrilaren 31an 17:30etan IMHko Alberto Ortueta Areto Nagusian ospatuko da.\nUPV/EHUren jarduera praktikoak IMHn\nIngeniaritza Dualaren Gradua ezagutzeko UPV/EHUk antolatutako JARDUERA PRAKTIKOA egin nahi baduzu eskaera abenduaren 10-16 bitartean egin behar duzu.\nIngeniaritza Dualaren Unibertsitate Eskolaren ikasturte berria abiatu dugu IMHn\nIMHko Prozesu eta produktu berrikuntzan ingeniaritza Gradu Dualeko promozio berria\nZure enpresan unibertsitate Gradu edo Master dualeko ikasle bat hartu nahi duzu? Jar zaitez harremanetan Leire Alberdirekin 943744132 telefonoan edo ingeniaritza.ehu@imh.eus helbidean.\nIMH-UPV/EHU-ko master berrian ikasleen %100ak ikasiko du eredu dualean.\nZure enpresan ingeniariak behar dituzu? Eskatu hemen behar duzun profila.\nHainbat jatorri geografikotatik etorritako ikasle-langile bat har dezakezu, zure enpresaren erritmora moldatu da eta neurrira egokitzeko, ikasten duen bitartean.\nWEDM prozesuaren optimizaziorantz hurbilketa, datu kopuru ugarien analitikan eta esperimentazioan oinarrituta.\nIMHko Ingeniaritza Dualaren Unibertsitate Eskolako Aintzane Conde irakaslea, bere doktoretza-tesiaren defentsan, epaimahaikide eta tesiaren zuzendaritzarekin.\nAintzane Conde Ingeniaritza Dualaren Unibertsitate Eskolako irakasleak elektrohigaduraren eremuko bere doktoretza-tesia defendatu du.


Kaiser-eko langileak bihar 7:40,000etan greba egingo dute: XNUMX indartsu\nHasiera » Azken albisteak » Egin klik hemen zure prentsa oharra bada! » Kaiser-eko langileak bihar 7:40,000etan greba egingo dute: XNUMX indartsu\nSEIU-UHW, OPEIU Local 40,000 eta IFPTE Local 29ko 20 langile baino gehiago prest daude ingeniarien alde egiteko, herrialdeko sinpatia grebarik handiena eginez, Kaiserri bere jazarpen ekonomikoa uzteko eta adosteko eskatzeko. Tokiko 39 Ingeniari Operatiboekin bidezko kontratua.\nLangileak lanetik aterako dira eta greba lerrora sartuko dira BIHAR goizeko 7etan, osteguna, azaroaren 18an, San Joseko Kaiser Permanente Medical Center-en eta Ipar Kaliforniako hainbat instalaziotan.\nAste honetan bertan, Ipar Kaliforniako SEIU-UHWko Kaiser Permanente-ko 36,000 kide ordezkatzen dituzten osasun-langileek % 97ko aldearekin bozkatu zuten egun bateko sinpatia greba bat baimentzeko, bi hilabetez greban egon diren Local 39ko Kaiser ingeniariekin elkartasunez.\nGreba bozak kaltetutako lanpostuen artean, optometristak, laborategi klinikoko zientzialariak, arnasketa eta erradiografia teknikariak, lizentziadun lanbide erizainak, erizaintzako laguntzaile ziurtatuak, kirurgiako teknikariak, farmazia teknikariak, flebotomistak, mediku laguntzaileak eta etxeko langileak daude, beste ehunka posturen artean.\nIrabazi-asmorik gabeko erakundea izan arren - horrek esan nahi du ez duela errenta-zergarik ordaintzen bere irabaziengatik eta ondasun-zerg oso mugatuak - Kaiser Permanente-k 6.4 mila milioi dolarreko diru-sarrera garbia eman zuen 2020an.\nUniformeak soinean dituzten osasun-langileak greba lerrora aterako dira, martxa egingo dute, hitzaldiak emango dituzte, eskuorriak banatuko dituzte oinezkoei, seinaleak eduki eta txistuak joko dituzte Local 39ko Kaiser ingeniarien alde.\nBIHAR 7:18etan, azaroak XNUMX, osteguna\nAzaroaren 7ko 18:XNUMXetatik aurrera toki hauetan ere egingo dira sinpatia grebak:\n• SAN FRANCISKO HEGOA: Kaiser Permanente South San Francisco Medical Center, 1200 El Camino Real, S. San Francisco, CA 94080


Euskal sindikatuak saharar herriarekin - sindicato ESK sindikatua\nEuskal sindikatuak saharar herriarekin\n2020 azaroak 18\nESK, ELA, LAB, STEILAS, CCOO Euskadi, UGT Euskadi, CNT eta EHNE Bizkaia sindikatuok elkartasuna adierazi eta mobilizaziora deitzen dugu azaroaren 21erako, 12:00etan, EAEko herri eta hirietan.\nAzaroaren 13an (ostirala), Marokoko Indar Armatuek nahita urratu zuten 1991tik indarrean zegoen eta gatazkan dauden bi aldeek adostutako Su-Eten Akordioa. Marokoko Erresumak indar militarrak bidali zituen Guerguerateko legez kanpoko pasabidearen ekialdera, hiru arrailen bidez, duela lau astetik bertan manifestazioak egiten ari ziren zibil sahararrengana.\nMobilizazio horiek 2001ean Marokok Guerguerat-en legez kanpoko arrakala ireki zuela salatzen zuten, Nazioarteko Zuzenbidea urratuz. Nazio Batuen oniritzia duen Bake Akordioan (1988) eta Marokoren eta Fronte Polisarioaren arteko akordio militarretan jasotzen den bezala, Marokoko harresi militarrean ezin da pasabiderik ireki.\nMarokoko indarren erasoaldiaren aurrean, Fronte Polisarioak bidezko defentsa egin zuen saharar biztanleria zibila babesteko. Eraso honek Marokoko harresian zehar liskar batzuk hasi zituen, 29 urteren ondoren berpiztu den gerra bat deklaratuz.\nSindikatuok hurrengoa adierazi nahi dugu:\nHerri sahararrarekiko eta haren legezko ordezkari den Fronte POLISARIOarekiko zalantzarik gabeko elkartasuna BERRESTEN dugu.\nMarokoko Erresumari egozten diogu 1991ko Su-Etena apurtu izana, eta eremuan sortu den eta Magrebeko eskualde osora zabal daitekeen ezegonkortasunarekiko ERANTZUKIZUNA ere.\nMINURSO eta Nazio Batuak inguru horretan segurtasuna mantentzeko eta azaroaren 13ra arte modu baketsuan manifestatzen ziren saharar herritarrak babesteko gai ez direla ADIERAZI nahi dugu, bai eta azken 45 urteetan ezer egin ez dutela.\nEspainiako Gobernuari eskatzen diogu bere gain har dezala deskolonizatzeke dagoen Afrikako azken lurralde ez-autonomoarekiko erantzukizuna, eta gida dezala, MINURSOrekin batera, saharar herriaren autodeterminazio-eskubidea AITORTZEN duen erreferenduma berehala egiteko ekimena.\nEra berean, herri sahararra bere kausa legitimoari irtenbidea bilatzeko bakea eta elkarrizketa nahi dituen herria dela azpimarratzen dugu. Herri nekatu, zapuztu eta gogaitu bati ezartzen zaion guda berri bat da hau, 45 urte hauetan bete gabeko hamaika promesa jasan behar izan dituena. Egun hauetan gertatutakoa, errespetatu gabeko konpromisoen eta Marokoko Erresumak Akordioei eta Nazioarteko Zuzenbideari, behin eta berriz, eragindako urraketen aurrean, nazioarteko komunitateak duen axolagabekeriaren erakusgarri besterik ez da.\nElkartasuna Euskal Herritik\nEuskal Herria herri solidarioa izan da beti saharar herriarekin eta bere borrokarekin. Sindikatuak hala adierazi dugu ere askotan, eta beste behin ere, ez dugu herri sahararra bakarrik utziko eta bat egiten dugu sahararekin elkartasun euskal mugimenduak deitutako mobilizazioekin, hilaren 21an, 12:00tan, Euskal Autonomi Erkidegoko herri eta hiriburuetan.\nELA, LAB, STEILAS, ESK, CCOO Euskadi, UGT Euskadi, CNT, EHNE Bizkaia\nBizitza, bakea eta askatasuna. Gora Herriak!\nEkainaren 18an manifestazioa Bilbon: justiziaren alde, herriek beren etorkizunari buruz existitzeko eta erabakitzeko duten eskubidearen alde, protestarako eskubide unibertsalaren eta…\tIrakurri\nBizitzar, bakea eta demokrazia Palestina, Kolonbia, Sahara eta Kurdistanen\nEuskal sindikatuok elkartasuna adierazi nahi diegu herri horiei, eta manifestazioa deitu dugu maiatzaren 23rako Donostian. Irakurri\nBiden, entzun mundua: Unblock Cuba!\nAEBk Kubari jarritako blokeoa bertan behera uztea eskatzen dugu. Elkartasun ekitaldiak maiatzaren 30ean, Bilbon, eta ekainaren 23an, lau hiriburuetan. Irakurri\nSindikatuok Israelek palestinar herriari egindako jazarpenaren aurka\nIsraeli gerra estrategia bertan behera uztea exijitzen diogu. Bake eta demokrazia egoera baten alde lan egiteko unea iritsi da, non…\tIrakurri


Euskara, hizkuntza arriskutsu hori — Eibar.ORG | Eibarko peoria\nHemen zaude: Hasiera / Blogak / Kalamuatik Txargainera / Euskara, hizkuntza arriskutsu hori\nEuskara, hizkuntza arriskutsu hori\nLeire Narbaiza 2008/07/01 15:11\nAzken aldi honetan sinetsarazi nahi digute gure hizkuntzak eraso egiten diola inguruko hizkuntza handiei.\nFrantsesari ikaragarrizko kaltea egiten diogu, guregatik desagertu egingo da! Hala dio Frantziako akademiak parlamentuak Frantziako konstituzioan agertu behar zirela iragarri zuenean. Aipatze hutsak tsunamia eragingo omen du! Frantsesa deuseztu egingo da!\nEspainiako intelektualak gaztelaniaren defentsan azaldu dira, euskarak -kastuoa, asturiera eta aragoierarekin batera- gaztelania baztertzen duelako. Gizajoak, koitaduak, euren hizkuntza ttikia koloso periferikoen artean janda! Ez dago eskubiderik, gero!\nHirurehun milioi hiztunekin, normala eraso izan dietela sentitzea. Gutxi izateak eta botere bakoak hori dauka, leku guztietan diskriminatzen dituzte, beti daude ahaztuta, errukigarriak! Itzelezko pena ematen didate, baztertuta, zokoratuta, euren hizkuntza debekatuta, ezin erabilita!\nGainera Euskal Herria kontzeptua ere ez dute konprenitzen, nahasgarria dela oso. Ulertzekoa da, burmuin maskaletan hain ideia elaboratu eta okerra ezin sartzea! hori da euren hizkuntza pobre horrek ezin dituelako goi mailako pentsamendu eta hausnarketa egin!\nInork ez dauka errurik, kulturarik eta pentsamendu garaturik ez badaukate. Hain dira primitiboak! Gainera, euskara bezalako hizkuntza handiaren eta nagusiaren aurrean normala kikilduta sentitzea, arriskuan sentitzea. Horregatik dihardugu gure hizkuntza txit printzipala beraiei irakasten, probetxuzko pertsonak izan daitezen!\netiketak: üskara, gorri, berde


Rohan jauregia (Estrasburgo) - Wikipedia, entziklopedia askea.\nRohan jauregia (Estrasburgo)\nRohan jauregia (frantsesez: Palais Rohan) Estrasburgon dagoen Rohan etxearen antzinako egoitza da. Rohan familiak Bretainian zuen bere jatorria. Eraikina, bestetik, hiriko eraikin garrantzitsuenetariko bat da. Estrasburgoko katedralaren ondoan, 1730. hamarkadan eraikin zen. Oinarrizko diseinuak Robert de Cottek egin zituen. Barroko frantziar berantiarraren maisulan gisa onartuta dago. 1742an eraikuntza bukatu zen. Ondoren, errege frantziar askoren alojamendua izan zen, besteak beste, Luis XV.a Borboikoa, Maria Antonieta, Napoleon Bonaparte, Karlos X.a Frantziakoa, Luis Filipe Frantziakoa, Napoleon III.a. Museo desberdinen egoitza da.\n48° 34′ 52″ N, 7° 45′ 07″ E / 48.581°N,7.752°E / 48.581; 7.752Koordenatuak: 48° 34′ 52″ N, 7° 45′ 07″ E / 48.581°N,7.752°E / 48.581; 7.752\n1 Egungo izenaren jatorria\nEgungo izenaren jatorriaAldatu\nJauregia Palais Rohan izena izatearen arrazoia garbia da: Rohan Etxearen lau familiakide XVIII. mendean zehar Estrasburgoko gotzaintzaren printze-apezpikuak izan ziren:\n1704-1749: Armand-Gaston-Maximilien de Rohan kardenala, «le Grand-Cardinal» gisa ezaguna (1674-1749);\n1749-1756: Armand de Rohan-Soubise kardenala (1717-1756), aurrekoaren hiloba-biloba;\n1756-1779: Louis Constantin de Rohan-Guéméné kardenala (1697-1779), lehenengoaren lehengusua;\n1779-1801: Louis-René-Édouard de Rohan kardenala (1734-1803), aurrekoaren hiloba. Erreginaren iduneko aferan nahastuta egon zen.\n1732 eta 17423 artean eraiki zuen Robert de Cotte arkitektoak Armand-Gaston-Maximilien de Rohan apezpikuarentzat. Estrasburgoko frantses konkistaren ondoren modan jarri zen estilo klasikoan dago eraikia. 1704an, Armand Gastonek, Rohango katedraletik gertu dauden eraikin batzuk erosi zituen. 1727an, Ill ibaiaren ertzeko eraikin zaharrak eraitsi eta jauregia eraikiarazi zuen. Robert de Cottek planoak egin zituen eta lehendabizi Laurent Gourladek lanak gidatu zituen, ondoren Joseph Massolek. 1732an hasitako eraikinak hamar urte geroago amaitu ziren.\nFrantziako Iraultzan, eraikina presondegia izan zen. 1794ko abenduaren 21ean, Rohan Jauregian Estrasburgoko Osasun Militarraren Eskola Inperialaren inaugurazio solemnea eskaini zen. Helburua Osasun Ofizialak prestatzea zen. Esperientzia ez zen ondo atera eta, 1870eko porrotaren ondoren, Lyonera eraman zuten eskola.\n1920ko urtarrilaren 20tik Frantziako Monumentu historikoaren izendapena du.\n2009ko apirilaren 3an, Nicolas Sarkozy Frantziako presidenteak eta Barack Obama AEBko presidenteak Rohan jauregian egin zuten lehen topaketa.\nHôtel particulier egitura jarraituz, bisitaria jauregira garaipen arkuan dagoen atari monumental batetik sartzen da; hau Klementzia eta Erlijioa irudikatzen dituzten estatuez koroatua dago. Ezkaratzean cour d 'honneur dago, hau da, patio nagusia. Honek ezker-eskuinean jauregiko eraikin administratibo eta erabilgarriak ditu. Corps de logisek bi solairu ditu, jatorrian beheko solairua gotzainarentzat erreserbatua zegoen, eta solairua bere langileentzat.\nFatxada nagusiak hamazazpi bao bertikal ditu, lau zutabe atxikita eta frontoi triangeluar batez koroatuta dituen erdiko gorputz bat inguratzen duena. Mendebaldean, bao handi bakarra duen liburutegi handi bat dago, multzoaren simetria arintzen duena. Patioaren fatxada intimoagoa da eta pilastrak ditu. Kendutako bi hegal motzek sarrerako atariak babesten dituzte. Iparraldean, katedralaren parean, atari monumentala irekitzen da, angeluko bi pabiloi dotoreren artean zutabeak dituela.\nArte Ederren museoa, lehenengo eta bigarren solairuetan.\nArte Apaingarrien museoa, beheko solairuan.\nArkeologia museoa, sotoetan.\nJauregia argiztuta 1744an, Luis XV.a Borboikoa jasotzeko.\nJauregia Estrasburgoko katedralatik ikusita.\nEtienne Martin, Marc Walter, Le Palais Rohan, Éditions des musées de Strasbourg, Strasbourg, 2012, 224 or.\nÉtienne Martin, Le Palais Rohan. Musée des Arts décoratifs, Éditions Musées de Strasbourg, Strasbourg, 1998, 68 or. ISBN:2-901833-41-1.\n↑ P.J. Fargès-Méricourt, Description de la ville de Strasbourg, Levrault, Strasbourg, 1840, 57 or.\n↑ Notice no PA00085184, Mérimée basea, Frantziako Kultura Ministerioa:\n(Frantsesez):Turismo bulegoko informazioa.\n(Frantsesez):Le palais Rohan - Visites privées bideoa Youtuben.\nMultimedia: Palais Rohan, Strasbourg\nAzken aldaketa 13 abendua 2020(e)an, 17:55(e)tan\nOrriaren azken aldaketa: 13 abendua 2020, 17:55.


Gaur hasiko dira atez ate jasotzen hondakinak Aretxabaletan - Aretxabaleta - Goiena.eus\nGaur hasiko dira atez ate jasotzen hondakinak Aretxabaletan\nMirari Altube 2014-07-14 10:31\nAtez ate hasiko dira jasotzen hondakinak gaurtik aurrera. Aldaketa izango da aretxabaletarrendako, baina lasai hartzeko esan du Lore Martinez Axpek, Ingurumen zinegotziak: "Bosgarren edukiontzia erabili dutenek ez dute inolako arazorik izango.Eta hori egin ez dutenak ere lasai egon, oso samurra da-eta".\nAtez atekoa abian jartzeko Iñaki Errazkin, Ingurumen eta Lurralde Antolamendu diputatua, eta Ainhoa Iraola, Aldundiko Ingurumen zuzendaria etorriko dira, astelehenean. Txarapean dagoen auzo-konposta gunearen alboko esekitokietan elkartuko dira 18:00etan, eta Udalak herritar guztiak gonbidatu gura ditu atez atekoaren ongi-etorri ekitaldi horretara.\nGune guztietan abian\nGune guztietan jarriko da abian atez atekoa. Industrian lehenengo, izan ere, 08:00etarako atera beharko dituzte ontziak horiek; eta komertzioetan gero, 10:00etarako aterata. Hona bi gune horiendako egutegia: astelehenetan, papera; martitzenetan, organikoa eta kartoia; eguaztenetan, ontzi arinak; eguenetan, organikoa eta kartoia; egubakoitzetan, errefusa; eta zapatuetan, organikoa eta kartoia.\nHerritarrek, ostera, 19:00etatik 06:00etara aterako dituzte ontziak, zapatuetan izan ezik; orduan, 19:00etatik 23:00etara. Hona egutegia: astelehenetan, papera eta kartoia; martitzenetan, organikoa; eguaztenetan, ontzi arinak; eguenetan, errefusa; egubakoitzetan, organikoa; zapatuetan, ontzi arinak; eta igandetan, organikoa. Pixoihalak, konpresak eta antzekoak egunero atera ahal izango dira.\nHondakin organikoen ontziari poltsa konpostagarria jarri ahal izango dio gura duenak. Poltsa horiek eros daitezke Jon harategian eta Mari Merke bazarrean. Errefusaren ontzian, ostera, edozein poltsa jar daiteke.\nAstelehenean kendu egingo dituzte kalean dauden hainbat edukiontzi: organikoaren marroia, zaborraren berdea, paperaren urdina eta ontzi arinen horia. Geratuko dira hiru: beirarena; ehunkiena; eta olioarena.\nArgibideak informazio gunean\nAtez atekoaren funtzionamenduaren gaineko argibideak emateko aldizkaria banatuko du Udalak, astelehenean. Dena den edozein zalantza izanez gero Durana kalean dagoen Hondakinen Informazio Gunera jo dezakete herritarrek: hondakinak.aretxabaleta@debagoiena.com edo 943 25 06 82.


Espainiako Kontu Auzitegia berriz ere txosten eske "ez dagokion eskumen bat hartu nahian" - euskalerria.eus\nEuskalerria Irratia 2017-07-19 08:28 Ekonomia Nafarroa\nOraingoan Nafarroako Gobernuari egin dion eskaeran, 2014. Urtetik aurrerako datu ekonomikoen txostenak. Kontu publikoen ikuskaritza egin nahi du, nahiz eta jakin,Nafarroan eskumen hori Kontuen Ganberarena dela.\nNafarroako Autogobernuari izkin egin eta berriz ere Kontu Auzitegiak eskaera egin du Nafarroako finantzak ikuskatzeko.\nOraingoan Nafarroako Gobernuari egin dion eskaeran, 2014. Urtetik aurrerako datu ekonomikoen txostenak. Kontu publikoen ikuskaritza egin nahi du, nahiz eta jakin,Nafarroan eskumen hori Kontuen Ganberarena dela. Finantza publikoen ikuskaritza esklusibitatean egiten du Kontuen Ganberak, Nafarroak duen autogobernuari esker.\nRamon Alvarez de Miranda Kontu Auzitegiko fiskalizatzaileen presidenteak idatzizko gutuna helarazi dio pasa den uztailaren 4an Nafarroako Lehendakari Uxue Barkosi. Plan ekonomiko-finantziarioak azertu nahi dituzte 2014. Urtetik hasita. Aurrekontuen informazioa eta aurrekontuen egonkortasun legea betetzen dela ziurtatzeko azterketa egin nahi dutela nabarmendu du Alvarez de Mirandak gutxun horretan.\nEz da lehen aldia halako eskaera egiten dutena. Joan den martxoaren 30ean, Nafarroako Ogasun kontseilariak, Mikel Aranburuk erantzun zien Nafarroako kontu ekonomikoak eta finantzazkoak Kontuen Ganberak aztertu eta ikuskatzen dituela, eta hori egiteko baimena duen bakarra dela ere argi utzi zioten Kontuen Auzitegiari.\nUztailaren 14ko sinadura duen testua igorri du Asun Olaetxeak, Kontuen Ganberako presidenteak Parlamentura. Bertan azaltzen du, eskumen kontua dela ezbaina dagoena. Espainiak Nafarroarekin adostuta duen Amejoramenduari esker, Foru hobekuntzari esker du erkidegoak eskumen osoa kontu publikoak Kontuen Ganberaren bidez ikuskatzeko ardura. Eta gaineratu du idatzi horretan Olaetxeak, Espainiari eta Nafarroari dagokiola gaiari irtenbide ematea, erakundeen arteko kolaborazio baten bidez.\nBadakizue gaia zenbait hilabetetik hona datorrela. Joan den martxoaren 30ean El Pais egunkarian irakurri genuen Nafarroako Gobernua desobedientziaren bidez ari zela jokatzen Kontu Auzitegiari ez ziolako txostenik helarazi nahi informazio ekonomikoarekin. Orduan piztu zen polemika. Eta Gobernuak argi esan du, ez dela desobedientzia kontua eskumen kontua baizik. Oraingoan, beste eskaera bat iritsi da Kontu Auzitegitik, eta erantzuna berbera izan da. Kontuen Ganberarena da eskumena Nafarroako kontu publikoak eta finantziarioak aztertu eta ikuskatzeko.


Urdulizko Udala - Datuak Babestu\nLegeari buruzko oharra - Pribatutasun politika\nPolitika hori aplikagarria izango da zuzenean Urdulizko Udaleko zerbitzuen bidez jasotako informazioan nahiz haren web orriaren (www.urduliz.eus) eta gainerako atarien bidez jasotakoan hala nola profila.urduliz.eus helbidean.\nDatuen babesaren arloan, trataeraren arduraduntzat hartu behar da Urdulizko Udala, politika honetan identifikaturiko fitxategi/trataerei dagokienez, zehazki “Datuen trataera” atalean.\nTrataeraren arduraduna: Urdulizko Udala\nPosta helbidea: Elortza enp. zg 48610-Gorliz\nDatuen babesaren ordezkariarekin harremanetan jartzeko datuak: herritarren arretarako zerbitzua. Datuen babesaren ordezkaria. Elortza enp. zg 48610-Urduliz\nOro har, datu pertsonalak tratatu baino lehen, Urdulizko Udalak datuen titularraren beren beregiko baimen zalantzagabea lortzen du, informazioa biltzeko sistemetan jakinarazitako baimen-klausulak sartuta betiere.\nHala ere, baldin eta interesatuaren baimena beharrezkoa ez bada, hona hemen Urdulizko Udalak datuak tratatzeko duen legitimazioaren oinarria: interesatuaren datuak tratatzeko ahalmena ematen duen lege edo arau espezifikoa egotea.\nUrdulizko Udalak, oro har, ez dizkie hirugarren entitateei datuak lagatzen edo jakinarazten, legez ezarritakoak izan ezik. Aitzitik, beharrezkoa izango balitz, interesatuari jakinarazten zaizkio datuen lagapen edo jakinarazpen horiek, datu pertsonalak biltzeko bide desberdinetan jakinarazitako baimen-klausulen bidez.\nDatuen babesaren arloko araudiak zenbait eskubide ematen dizkie interesatuei edo datuen titularrei, web gunearen erabiltzaileei edo Urdulizko Udaleko gizarte sareetako profilen erabiltzaileei.\nInteresatuek eskubide horiek erabili ahal izango dituzte, eta horretarako, Urdulizko Udalari zuzenduko zaizkio idazki baten bidez. Nortasuna egiaztatzen duen dokumentua aurkeztu beharko da, Urdulizko Udalaren Herritarren Arreta Zerbitzuari igorrita. Elortza enp. zg 48610-Urduliz, edo Urdulizko Udalaren Egoitza Elektronikoaren bidez eskuragarri dagoen Erregistro Elektronikoa erabiliz.\nIldo horretan, Urdulizko Udalak lehenbailehen emango dio erantzuna eskaerari, betiere datuen babesaren arloko araudian ezarritako epeak kontuan izanik.\nUrdulizko Udalak hartutako segurtasun neurriak DPEOren 32. artikuluan ezarritakoarekin bat etorriz eskatzekoak direnak dira. Ildo horretan, Urdulizko Udalak, teknikariaren egoera, aplikazio kostuak eta trataera mota, norainokoa, testuingurua eta helburuak kontuan izanda, baita pertsona fisikoen eskubideetarako eta askatasunerako probabilitate eta larritasun arrisku aldagaiak ere, neurri tekniko eta antolakuntzako neurri egokiak ditu ezarrita egon dagoen arriskurako egokia den segurtasun maila bermatzeko.\nNolanahi ere, Urdulizko Udalak nahikoa baliabide ditu abiarazita honako hauetarako:\nDatu pertsonalei ezizenak ipintzeko eta zifrak jartzeko, hala denean


OÑATIARREN EGUNGO BEHARRETARA EGOKITUTAKO UDALERRIA ERAIKITZEA, EAJ-PNVREN LEHENTASUNA 2017KO AURREKONTUETARAKO - - Goiena.eus\nOÑATIARREN EGUNGO BEHARRETARA EGOKITUTAKO UDALERRIA ERAIKITZEA, EAJ-PNVREN LEHENTASUNA 2017KO AURREKONTUETARAKO\nEAJ-PNV Oñati 2016-12-15 13:23\nOñatiarrak ardatz hartuta, herritarren beharrei erantzutea, tokiko ekonomia eta enplegua sustatzea eta Oñati udalerri hezitzailea eta jasangarria bilakatzea lehenetsi dute jeltzaleek. Oñati garatzea eta oñatiarren bizi-kalitatea hobetzea da helburua eta horretarako kontuan izan dituzte hauteskunde programa eta herritarren zein eragileen eskaera eta proposamenak.\nOñatiko EAJ-PNVk gaur goizean aurkeztu ditu prentsaurreko bidez 2017ko aurrekontuetarako proposamenak. Urtean zehar eta bereziki azken hilabeteotan oñatiarren eta eragileen ekarpen asko jaso dituzte jeltzaleek eta horiek guztiak kontuan izan dituzte, hauteskunde programarekin batera, aurrekontuen dokumentua aurkezteko. “2017. urtean aurrera eramango diren proiektuetan oñatiarren kezka eta beharrei erantzutea da gure asmoa” adierazi du taldeko bozeramaileak, Lourdes Idoiagak.\nHoriek horrela, proposamen horrek 5 ardatz estrategiko ditu: adin guztiei egokitutako kirol osasuntsua sustatzea, Oñati udalerri hezitzailea bilakatu eta kultura indartzea, berdintasunean oinarritutako udalerri lagunkoia eraikitzea, udalerri atsegina eta jasangarria sortzea eta sozioekonomia indartzea. Horretarako, ardatz bakoitzeko hainbat ekimen proposatu ditu udal taldeak eta guztiek helburu bera dute, Oñati hazi araztea eta oñatiar guztien bizi-kalitatea hobetzea, alegia.\nLehen ardatz estrategikoan adin guztiei egokitutako kirol osasuntsua sustatzea da helburua, modu horretara, oñatiarrek kirol-jarduerak kanpoan egiteko duten ohitura indartzeko. Horretarako, honako proposamenak egin dituzte jeltzaleek: San Martingo hariztian korrika egiteko bidea egokitzea, igerileku irekia (ur parkea) izango duen aisialdi gune berria sortzea, kiroldegian rokodromo homologatua egitea eta adineko pertsonentzako egokitutako gimnasia-makinak jartzea. “Oñatin kirolari asko ditugu eta urtetik urtera herritar gehiago dira kirola egiten dutenak, beraz, ohitura osasuntsuei heldu eta eta horiek adin guztietara zabaltzeko ezinbestekoa da kirola egiteko gune eta aukera berriak eskaintzea” adierazi dute jeltzaleek.\nBigarren ardatzaren baitan, Oñatin udalerri hezitzailearen eredua bermatzea eta kultura sustatzea dira helburuak. Udalerri hezitzailearen eredua bereziki gazte eta nerabeei dago zuzenduta eta hori lortze aldera hainbat ekimen zerrendatu ditu udal taldeak. Aipagarrienak: 12-18 urteko gazteentzako udaleku teknologiko irekiak antolatzea –bideo-jokuen sorkuntza, mekatronika, 3D diseiñua, robotika, dronak…–; 14-20koentzat ikastaroak sustatzea –sukaldaritza, longboard, parkour, jendaurrean hitz egiteko ikastaroa…– edota DBH eta Batxilergoko ikasleentzako Gogora Institutuaren programa martxan jartzea. “Ezinbestekoa da gazteei aisialdiaz, bizikidetasunaz eta jarduera ludiko-hezigarriez gozatzeko aukera berriak eskaintzea haien autonomia sendotzeko” adierazi dute jeltzaleek. Kultur alorrean aldiz, Urteko Kultura Sariak eta Urteko Euskara Saria sortzea eskatu du Oñatiko EAJ-PNVk. Gainera, euskara batuaren sorreraren 50. urteurrena jasoko duen ikus-entzunezkoa egiteko beka bat ematea ere proposatu du.\nHirugarren ardatzari dagokionez, berdintasunaren aldeko apustuan, enpresa, sindikatu eta langileen artean kontziliazio erantzunkidea eta berdintasun-eskubideak bultzatzeko Plana garatzea eskatu dute jeltzaleek. Bestalde, argiteria hobetzea ere proposatu dute, herriko beldurguneen mapan identifikatutako gune ilunei erantzuna emateko: Bidaurreta, Olakua/Olapoto, Motxon, Arboleda eta San Lorentzo... Bukatzeko, Oñati Lagunkoia programa garatzea eskatu dute jeltzaleek adineko pertsonen zahartze aktiboa eta autonomia sustatzeko, boluntariotza indartzeko eta belaunaldien arteko harremanak eraikitzeko xedez.\nLaugarren ardatzean, hirigintza atalean hain zuzen, Oñati udalerri atsegina eta jasangarria izan dadin bi gai garrantzitsu lehenetsi ditu udal taldeak: etxebizitzen inspekzio teknikoa (I.T.E) egitetik sortzen diren obrak diruz laguntzea (bizilagunen irisgarritasuna, efizientzia energetikoa…) batetik eta inguruko herrietan bezala hondakin-bilketarako edukiontzi-sistema ezartzea, bestetik. Horrez gain, jeltzaleek arreta berezia jarri nahi izan dute Oñatiko auzo eta erdigunean. Horiek horrela, irisgarritasuna hobetzeko hainbat neurri proposatu dituzte, besteak beste, erdiguneko txandakako aparkalekuak bi ordukoak izatea, Olakua-Olapoto eremurako Irisgarritasun Plana egitea, San Lorentzo auzoko irisgarritasun-obrak bukatzea (12-24 bitarteko zenbakietan) edo bizikleten eta patineteen erabilera arautzeko ordenantza idaztea. Landa auzoei dagokionez, Argiteria Plan Orokorra egitea eskatu du EAJ-PNVk. “Neurri horiekin, oñatiar guztientzako herria eraiki nahi dugu, atsegina eta oinezkoen sergurtasuna bermatuko duena, alegia”, adierazi dute udal taldeko kideek.\nAzken ardatzean, sozioekonomia garatu eta sustatzea helburu hartuta, enplegua eta ekintzailetasuna bultzatzeko plana martxan jartzea eskatu dute jeltzaleek. Horren baitan, langabetuek profesionaltasun-ziurtagiria lortzeko formakuntza-ikastaroak antolatzea, lanpostuak bilatzen trebatzeko enplegu anezka (lanzadera de empleo) dinamikak ezartzea eta ekintzaileei tutoretza zerbitzua eskaintzeko aholkulari espezializatuen laguntza kontratatzea proposatu dute. Halaber, tokiko merkataritzari, autonomoei, lehen sektoreari eta ETEei (PYME) zuzendutako beste laguntza plan bat ere proposatu du EAJ-PNVk, Ecommerce online plataforma martxan jarri ahal izateko, aholkularitza irtenbide birtuala eskaini ahal izateko eta belaunaldien arteko erreleboa gauzatzeko, besteak beste. “Hori gustia bideratzeko tresna egokiena Lehiatila bakarra udal-zerbitzua da eta komenigarria litzateke zerbitzu hori behingoz martxan jartzea, sektore hauek garai berrietara egokitutako zerbitzua eskaintzeko aukera izan dezaten eta kanal ezberdinak erabiliz sareetan duten presentzia areagotu dezaten” azaldu dute jeltzaleek. Azkenik, Oñatiko Turismoko Plan Estrategikoa berregitea ere eskatu dute, bereziki, Oñatiko merkataritza eta ostalaritza biziberritzeko.\n“Proposamen horiek guztiekin herritarren beharrei erantzutea, tokiko ekonomia eta enplegua sustatzea, eta Oñati udalerri hezitzailea eta jasangarria bilakatzea nahi dugu; horregatik, udal-gobernu taldeak gaurkoan hemen aurkeztu ditugun proposamenak aintzat hartzea eta horiek 2017ko aurrekontuetan jasotzea da EAJ-PNVren helburua” amaitu du Lourdes Idoiagak.


Errenta 2019 kanpainako autolikidazio proposamenak onartzeko epea zabaldu da - etakitto.eus\nErrenta 2019 kanpainako autolikidazio proposamenak onartzeko epea zabaldu da\nGipuzkoako Ogasunak abiatu duen Errenta 2019 kanpainaren baitan, autolikidazio proposamenak onartzeko lehen eguna da gaur. Urteroko martxan, errentako autolikidazio proposamenak zergadunen etxeetara bidaliko dituzte, postaz. Hala ere, buzoian begiratu barik ere jakin daiteke proposamenik jaso edo jasoko ote duzun, interneten Pertsona Fisikoen Errentaren gaineko Zerga tramitatzeko webgunean. Horrekin batera, proposamena onartzeko (emaitza aldatu barik edo zerbait aldatuta), behin onartuz gero frogagiria eskuratzeko eta beste hainbat tramite egiteko aukera dago. Errenta autolikidazio proposamenak onartzeko epea uztailaren 29ra artekoa da eta, internet bidez zein telefonoz, bi modu horietan onartzeko aukera dago.\nTelefonoz, 943 113 000 zenbakira deituz (gaurtik aurrera): zure IFZ eta proposamenean azaltzen den kodea eskatuko dizkizute.\nInternet bidez, kanpainaren webgunean sartu eta AUTOLIKIDAZIO PROPOSAMENAK aukeraren gainean sakatuta.\nUdalak Aurten bai, Eibarren 1.500 euskaraz! kanpaina abiatu du\nBestalde, modalitate honetan zein beste modalitateetan, aitorpena euskeraz egiteko aukera dago eta, Eibarko Udalak Aurten bai, Eibarren 1.500 euskaraz! kanpaina abiatu du. Azaldu dutenez, “bizi dugun egoera berezia izan arren, hizkuntzari ere erreparatzeko aukera dugula azpimarratu nahi dugu”. Errenta aitorpena euskeraz egitera animatzeaz gain, Gipuzkoako Ogasunarekin euskeraz egin daitekeela, eta zer eta nola egin behar den azaltzen joango direla aurreratu dute.\n« Gaizka Bilbao, Eibar Eskubaloia: “Ezinbestekoa da kirola egitea, burua ahalik eta lasaien edukitzeko” Eibar EAEko herri kutsatuenen artean dago, 89 gaixorekin »


Ibarra-kaldu elkartea honako atal hauek osatzen dute:\nElkartea sortu zenez geroztik da lanean. Gaur egun, elkartearen bihotza eta jarduera gehienak egiten dituena. Helburua: gure herriko folklorea aztertu, ikasi eta zabaltzea. Gaur egun, 80 dantzari baino gehiago dabiltza bertan, gazteenak lau urtekoak, eta zaharrenek berrogeitahamarrekoak.\nHainbat azpitalde ditu, dantzarien adinaren eta ezagupenaren arabera, eta bazkoitzak baditu bere ordutegi eta prestatzailea.\nNagusiak: Elkartearen adar nagusia. Gazteenak 17 urte eta zaharrenak berrogeitahamar... pasatxo. Astean lau ordu aritzen dira trebatzen, bi egunetan. Euskal herrialde guztietako 60 dantzatik gora dute errepertorioan.\nNeska ertainak: 18 neskatila dira, 10 eta 15 urte bitartekoak. Astean bi orduz aritzen dira trebatzen. Euren adinekoentzako dantzak lantzen dituzte, baita nagusientzakoak ere, bihar-etzi goragoko taldean sartzen laguntzeko.\nTxikiak: Sei eta hamar urte bitarteko 28 umek osatzen dute. Astean ordubete eta erdiz aritzen dira trebatzen. Errepertorioa joko-dantzak eta ertainen dantza batzuk ikastean dituzte. Azpitalde honetan euskaraz egiten da lan.\nTxingurriak: Lau eta sei urte bitarteko 16 umek osatzen dute. Astean ordubete eta erdiz aritzen dira trebatzen. Errepertorioa urriagoa dute, gehiena joko-dantzak izanik. Helburuak: musika-erritmoarekin eta talde lanera ohitzea. Azpitalde honetan euskaraz egiten da lan.\nDantza atalaren osagarri gisa sortu zen, dantzari laguntzeko asmoz. Txistua jotzen ikasteko eskolak emateko akademia bat eratu zen eta 80ko hamarkadan txistu taldea sortu. Musikariek dantzetarako jo bakarrik ez, doinu zaharrak zein bertoko tresnak berreskuratu ere egiten dute.\nEta horietaz gain, badira beste musika tresna batzuk ere: nafar gaita, bizkaiko dultzaina, txapalarta, txirula, ttun-ttun... Fanfarre bat ere bat bada, non tresna tradizionalak eta klasikoak uztartzen diren, honako hauek lagun: soinu handia, flauta, biolina, klarinetea, saxoa eta perkutsioak.\nBestalde, 1998an herri eta tradizio musika taldetxoa eratu zen, hainbat musika tresna elkarturik, eta dantza taldetik bereizita aritzeko, hartara, ahaztuxea genuen alderdi bati heldu ahal izateko.


Martin Opitz - Wikipedia, entziklopedia askea.\nBolesławiec, 1597ko abenduaren 23a\nGdańsk, 1639ko abuztuaren 20a (41 urte)\npoeta, itzultzailea, legelari-poeta eta literary theorist (en)\nVon der Deutschen Poeterey (en)\nMartin Opitz von Boberfeld (Bunzlau, 1597ko abenduaren 23a - Danzig, 1639ko abuztuaren 20a) alemaniar olerkaria izan zen.\nFrankfurt, Heidelberg eta Leidengo unibertsitateetan egin zituen ikasketak. 1625ean Fernando II.ak erramu-koroa ezarri zion Austriako Karlos Josef erregea hil zenean idatzi zuen requiemarengatik. 1629an alemanaren eraberritzea bultzatu zuen Fruchtbringende Gesellschafft literatura-elkarteko buru hautatu zuten. 1630ean Parisa joan zen eta handik Danzigera. Lehen Silesiar Eskolako poeten taldeko buruetako bat izan zen, eta Alemaniako poeta handienetakoa. Opitz poesiaren formaz arduratu zen batez ere, eta 1624an Buch von der deutschen Poeterey (1624, Alemaniar poesiaren liburua) lanean, hizkuntzaren garbitasunaren, eta erritmoaren eta bertsoen arauak eman zituen. Alexandriar bertsoa proposatu zuen alemaniar olerkigintzaren eredu izateko. XVIII. mendearen erdialdera arte iraun zuten Opitzen arauek. Estetika-irakasle izateaz gainera, itzultzaile ere izan zen: Heinsius, Grotius, Seneka eta Sofoklesen lanak itzuli zituen. O. Rinucciniren Dafne operaren libretoa itzuli zuen alemanera.\nWikimedia Commonsen badira fitxategi gehiago, gai hau dutenak: Martin Opitz\nGutenberg proiektua: 37243\nOrriaren azken aldaketa: 28 otsaila 2019, 01:05.


Zaindu Zaitez | Bisigu Festa Orion (Gipuzkoa)\nGipuzkoako Orioko udalerrian, Bisigu Festaren zortzigarren edizioa egin da aurton. Bisigua «Orioko erara» jaialdi gastronomikoan, lehen aldiz Bisiguaren Laguna aitorpenak eman zaizkie udalerriko biztanle bati eta kanpoko beste bati.\nUztailaren 16an, osteguna, festaren lehenengo egunean, pintxo bereziak eskaini ziren udalerriko tabernetan. Ekitaldiak lau egun iraun zuen, ostegunetik igandera, eta 500 bisigu dastatu ahal izan ziren mila inguru lagunentzat prestatutako bost herri-bazkarietan. Horretarako, zortzi inguru metroko luzerako parrilla erraldoia jarri zuten udalerriko plazan, eta, bertan txingarretan erre zuten arraina. Joxe Miel Zendoia, Luis Mari Uranga eta Mikel Manterola sukaldariak arraina prestatu zuten parrillako maisuak izan ziren. Bisigua ez ezik, antxoa gazituak, tomate-entsalada hegaluzearekin, zainzuriak eta postrea ere zerbitzatu ziren. Menu hori dastatzeko, mila tiket jarri zituzten salgai Orioko Turismo Bulegoan.\nBisigu Festa “Euskadiko Arrantza Azokak” markapean elkartutako Euskadiko arrantza-azoken barruan dago kokatuta, eta ekimenak produktu bakar batean bateratu nahi ditu Euskadiko arrantza-sektorea eta gastronomia sustatzeko egindako ahalegin guztiak. Horrez gain, Orioko arrantzako jarduera zein ondarea eta tokiko gastronomian daukan garrantzia igortzea ere bada Bisigu Festaren helburua.


"Ezin dugu normaltasunez lan egin, baina berdin ordaindu behar ditugu gastuak" - Urola Kostako Hitza : Urola Kostako Hitza\nAmaia Aranaga, podologoa\n"Ezin dugu normaltasunez lan egin, baina berdin ordaindu behar ditugu gastuak"\nAmaia Aranagak (Urrestilla, 1981) podologia eta posturologia zengtro bat dauka Azpeitian. Osasun arloko lana egiten duenez, ez dauka zentroa erabat itxi beharrik, baina larrialdiko kasuak bakarrik artatzea erabaki du. Beraz, lan gutxi izango du. Langile autonomoa izanda, ordea, kuotak eta gainontzeko gastuak berdin ordaindu beharko ditu.\nOsasun arloa da nirea, eta kolegiatuta nago. Beraz, podologoen elkargoetatik ari gara informazioa jasotzen; bai Araba, Bizkai eta Gipuzkoako podologoen elkargotik, bai Espainia osokotik ere. Guri esan digutena da zentroa edo klinika ixtera ez gaudela derrigortuta, baina, batik bat, gomendatu digute erabat ez ixteko. Horren arrazoia da, gugana etorriko ez diren larrialdi horiek anbulatorioetako larrialdietara joko dutela, eta horrek larrieldiek gainezka egitea eragin dezake. Beraz, kasu larriak dituzten gaixoak artatzeko esan digute, baina, beti ere, horretarako neurri batzuk hartuta: distantzia zainduta, eskuak behin eta berriro garbituta, paziente baten eta bestearen arteko hitzorduetan tarteak jarrita, bezeroek ahal badute bakarrik etorrita hitzordura edota pertsona bakar batek lagunduta, haurrak ez daitezela etorri… Horrez guztiaz gainera, larriak ez diren gainontzeko kontsulta guztiak bertan behera uzteko esan digute.


11:43, 13 Azaroa 2007(e)ko berrikuspena (kodea ikusi)\n(→EKPren diseinurako irizpide eta metodologikoak)\n11:45, 13 Azaroa 2007(e)ko berrikuspena (kodea ikusi)\n(→Euskaltegiak bere egiten dituen hizkuntzaren ikas-irakaskuntzari buruzko printzipio nagusiak)\n493. lerroa: 493. lerroa:\n*Euskaltegia osatzen duten profesionalek zer-nola ikusten dute ikas-prozesua? Zein ikuspegi dute ikaskuntzaz?\n*Eta bigarren hizkuntzaren ikas-prozesuaz edo jabekuntzaz?\n*Zer-nolako eragina dute norbanakoari dagozkion aldagaiek (motibazioa, jarrerak...)?\n*Zein da tarteko hizkuntzaren gaineko ikuspegia?\n*Eta erroreen gainekoa?\n*Nola errepresentatzen dute autonomia kontzeptua?\n*Zein da euskaltegia osatzen duten profesionalek hobesten duten irakaskuntza-moldea?\n*Zer-nolako ikuspuntua dugu ikuspegi komunikatiboaz? Kontzeptu horren bilakaeraren zein alditan ikusten dugu geure burua?\n*Zein programa-motaren aldekoak gara? Proposiziozko programak / prozesuzko programak\n*Euskaltegia osatzen duten profesionalek zer-nola ikusten dute hizkuntza? Zein ikuspegi dute?\n*Nola irudikatzen dugu gaitasun komunikatiboa kontzeptua?\n*Zein da gramatikaren estatusa euskara irakatsi eta ikasteko prozesuetan?\n*Zein da hizkuntza-analisirako oinarrizko unitatea?\n*Zer-nolako hizkuntza-analisiak aurkeztuko ditugu?\n*Zer-nolako inputa aurkeztuko dugu?\n*Zein leku / garrantzia du kulturak gure analisietan?\n11:45, 13 Azaroa 2007(e)ko berrikuspena


Izurde emeak, elkarrekin sendoago - Zientzia Kaiera\nHaien kumeak babesteko, izurde emeak elkartu egiten dira eta taldetxoak osatzen dituzte erditze garaian. Gainera, Australiako mendebaldeko itsasoetan egindako ikerketa honetan egiaztatu dutenez, kide berberekin elkartzen dira urtero, denboran luzatzen diren lotura iraunkor eta egonkorrak sortuz.\nEmakumeok maiz hitz egiten dugu familiaren zaintza eta lana uztartzeaz, eta are gehiago, martxoaren 8aren bueltako egunetan. Bada, gure espezieko emeak ez gara haurrak hazi eta hezteko ahaleginak eta bi egiten ditugun bakarrak. Esaterako, dokumentatuta dago primate emeak ere taldekatu egiten direla haien haurrak zaindu eta babesteko. Hori gutxi ez, eta ikertzaile talde batek frogatu berri duenez, izurdeek beste hainbeste egiten dute: amak elkartu egiten dira eta haurtzaindegi modukoak osatzen dituzte itsasoan, eta haien kumeen zaintza partekatzen dute.\nIzan ere, Australia mendebaldeko uretan dabiltzan izurde emeen portaera sakon aztertuta, Murdoch Unibertsitateko ikertzaileek egiaztatu dute taldetxoetan bizi direla hilabeterik epelenetan. Kumeak animalia harrapakariengandik babesteko eta izurde arren jazarpena oztopatzeko balio die horrek. Hala azaldu dute zientzialariok, Animal Conservation aldizkarian argitaratutako artikulu batean.\n1. irudia: Tursiops truncatus izurdeak izan dituzte aztergai, familia honetako genero ezagunena. (Argazkia: Holly Raudino / MUCRU)\nZehazki, Bunbury hiriaren parean aritu dira lanean ikertzaileok, 120 kilometro karratuko itsas azaleran bizi diren izurdeei beha. Tursiops truncatus izurdeak izan dituzte aztergai; hau da, izurde handia, familia honetako genero ezagunena. Hiru urtez, itsasontzietatik argazkiak atera dizkiete animalioi. Argazki bidezko identifikazioan oinarritutako 231 ikuskatze egin dituzte horrela, eta berrogeita hamar eme desberdin antzeman.\nLan honetan, izurdeon joera sozialen, banaketaren eta erditzeen azterketak konbinatu dituzte, portaera eta ekologia eredu garrantzitsuak identifikatzeko. Hori horrela, ikusi dutenez, emeon presentzia, dentsitatea eta multzokatzea nabarmena da barnealdeko uretan, abendua eta martxoa bitartean; Australian uda eta udazken hasiera denean, alegia. Itsasoa epelagoa da garai horretan, eta animalion erditze gehienak hilabete horietan izaten dira. Izurde emeek lotura egonkor eta iraunkorrak sortzen dituztela ere egiaztatu dute zientzialariok: urtetan eta urtetan elkartzen dira ale berberak, beti uda partean, eta 20-30 ama eta kumez osatutako taldetxoak ere sortzen dituzte.\nHolly Raudino artikuluaren egile nagusiak (Holly Smith izen-deiturak darabiltza artikuluan) adierazi bezala, “primateetan dokumentatu izan dira taldekatze ziklikoak, baina kasu honetan, lehenengo aldiz ikusi ditugu eredu horiexek espezie zetazeo batean”. Urtez urte garai berean sortzen diren talde horietako kideen artean dagoen lotura eta egonkortasun handia ere azpimarratu du Raudinok: “Emeok kide potentzial asko izan ditzakete aukeran, baina urtetan, adiskide berberei lotzen zaizkie garai horretan”.\n2. irudia: Izurdeak itsasontzietatik babesteko proposamenak egin dituzte artikuluan. (Argazkia: Mkdwtalk / CC BY-SA 3.0)\nBestalde, animaliok barnealdeko uretan taldekatzeko baliatzen dituzten hilabeteek bat egiten dute erditze garaiarekin, eta hori ere ez da ausazkoa. “Izurde emeen banaketa, joera sozialak eta erditzeak iragarri egin daitezke denbora zein espazioari dagokionez, eta uda aldean gertatzen dira”, gaineratu du artikuluaren egile nagusiak.\nBestalde, Australiako kostaldearen inguru honetan ohikoa da belaontzien eta turismorako bestelako itsasontzien presentzia, eta ikertzaileok ohartarazi bezala, hori arriskutsua izan daiteke izurdeontzat. Hori horrela, eta izurde taldetxo horiek non eta noiz elkartzen diren nabarmen zehaztu dutela kontuan hartuta, horiek babesteko neurriak hartzeko proposatu dute artikuluan. Besteak beste, gune batzuetan itsasontzien abiadura mugatzeko eta beste batzuetan horien presentzia debekatzeko eskatu dute.\nSmith, H., Frere, C., Kobryn, H. and Bejder, L. 2016. Dolphin sociality, distribution and calving as important behavioural patterns informing management. Animal Conservation. doi: 10.1111/acv.12263\nArgitalpen-data: 2016/03/09 · Atala: Dibulgazioa, Kolaborazioak\nEzin da burmuin bat gizon batena edo emakume batena den asmatu, soilik haren ezaugarri anatomikoak aztertuta. Hala ondorioztatu du nazioarteko […]\nGizakiek ez ezik, ugaztunek, hegaztiek eta beste zenbait izakik kontzientzia badutela egiaztatu dute askotariko ikerketek. Horri lotuta, 2012an Kontzientziaren Cambridgeko […]\nAurpegiko zenbait ezaugarri gure organismoaren zahartzea neurtzeko bioadierazle apartak dira. Hala ondorioztatu dute Txinako zenbait ikertzailek, hiru dimentsiodun modelazioa erabilita […]\nIzurdeek badakite talde-lana zer den – Zientzia Kaiera\n[…] Oraindik egiteko lan asko dagoen arren, ikertzaileek frogatu dute izurdeek, gizakiok bezala, taldeko kide izatearen kontzeptu soziala dutela. Benetako lankidetzan aritzeko gaitasuna dutela, […]


Caubiac - Wikipedia, entziklopedia askea.\nJacques LAMARQUE (2014-2020)\n43° 42′ 51″ N, 1° 05′ 07″ E / 43.714166666667°N,1.0852777777778°E / 43.714166666667; 1.0852777777778Koordenatuak: 43° 42′ 51″ N, 1° 05′ 07″ E / 43.714166666667°N,1.0852777777778°E / 43.714166666667; 1.0852777777778\nLe Grès, Cadours, Garac, Vignaux eta Encausse\nCaubiac (okzitanieraz Caubiac, frantsesez eta ofizialki: Caubiac) Okzitaniako udalerri bat da. Administratiboki Frantziako Garona Garaia departamenduan dago, Okzitania eskualdean. 2013an 361 biztanle zituen.\n2007an Caubiac udalerrian erroldatutako biztanleak 241 ziren. Familiak 98 ziren, horien artean 24 pertsona bakarrekoak ziren (8 bakarrik bizi ziren gizonak eta 16 bakarrik bizi ziren emakumeak), 33 seme-alabarik gabeko familiak ziren, 37 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 114 etxebizitza zeuden, 100 familiaren etxebizitza nagusia ziren, 11 bigarren erresidentzia ziren eta 3 hutsik zeuden. 113 etxeak ziren eta 1apartamentu bat zen. 100 etxebizitza nagusietatik 90 bere jabearen bizilekua ziren, 4 alokairuan okupaturik zeuden eta 5 doan lagata zeuden; 2 etxek gela bat zuten, 6 etxek bi zituzten, 12 etxek hiru zituzten, 19 etxek lau zituzten eta 61 etxek bost zituzten. 76 etxek euren parking plaza propioa zuten azpian. 44 etxetan ibilgailu bat zegoen eta 52 etxetan bat baino gehiago zituzten.\nCaubiac udalerriko biztanleria-piramidea 2009an .\n2007an lan egiteko adina zuten pertsonak 151 ziren, horien artean 119 aktiboak ziren eta 32 inaktiboak ziren. 119 pertsona aktiboetatik 111 lanean zeuden (59 gizon eta 52 emakume) eta 7 langabezian zeuden (2 gizon eta 5 emakume). 32 pertsona inaktiboetatik 10 erretiraturik zeuden, 9 ikasten zeuden eta 13 "bestelako inaktibo" gisa sailkaturik zeuden.\n2009an Caubiac udalerrian 101 unitate fiskal zeuden, 245 pertsonek osaturik. Pertsona bakoitzeko diru-sarrera fiskalaren mediana urteko 21.427 euro zen.\n2007an zeuden 8 komertzioetatik, 5 eraikuntza enpresak ziren, 1 ibilgailuen saltze eta konpontze enpresa zen, 1 higiezinen enpresa zen eta 1 «beste zerbitzu jarduera batzuk» multzoan sailkatutako enpresa zen.\n2009an zeuden norbanakoentzako 4 zerbitzu publikoetatik, 1 margolaria zen, 1 zurgina, 1 argiketaria eta 1 higiezinen agentzia.\n2000. urtean Caubiac udalerrian 15 nekazaritza-ustiategi zeuden, 528 hektarea erabiltzen.\nLe Grès (1,5 km)\nGarac (2,7 km)\nVignaux (3,5 km)\nPelleport (3,7 km)\nEncausse (4,1 km)\nPuysségur (4,3 km)\nDrudas (4,5 km)\nBellegarde-Sainte-Marie (5,2 km)\nLaréole (5,7 km)\nBNF: 152551221 (data)


TERAPIA GENIKOKO SENDAGAIEN FABRIKAZIO INDUSTRIALA ETA KALITATE KONTROLA - Osasungintza - SANko Espezializazioak\nTERAPIA GENIKOKO SENDAGAIEN FABRIKAZIO INDUSTRIALA ETA KALITATE KONTROLA\nEkoizpen-ibilbidea: 800 ordu\nKalitate-kontroleko ibilbidea: 800 ordu\nEkoizpen-ibilbideko konpetentzia orokorra:\nTerapia genikoan erabiltzeko sendagaien produkzio industrialerako prozesuen fabrikazio- eta kontrol-lanak egitea, prozesuaren kalitatea eta trazabilitatea ziurtatuta, zuzen fabrikatzeko arauak kontuan hartuta, eta ingurumena babesteko eta laneko arriskuak prebenitzeko arauak beteta.\nKalitate-kontroleko ibilbidearen konpetentzia orokorra:\nTerapia genikoan erabiltzeko sendagaien produkzio industrialerako prozesuetan zehaztapenak betetzen direla ziurtatzea eta, horretarako, teknika analitiko egokiak aplikatzea, emaitzak ebaluatzea, instalazioen ingurumen-kontrola egitea eta ingurumena babesteko eta laneko arriskuak prebenitzeko arauak betetzea.\nBi ibilbideek amankomunean dituztenak:\n• Lan-eremuak eta zerbitzu osagarriak antolatzea eta garbi eta txukun izatea, produktuaren kalitatea ziurtatzeko, fabrikazio zuzenerako arauak kontuan hartuta (FZA/GMP).\n• Ziurtatzea ingurumena babesteko eta laneko arriskuei aurrea hartzeko arauak eta neurriak betetzen direla.\n• Ziurtatzea zerbitzu eta instalazio osagarriek behar diren lan-baldintzak betetzen dituztela.\n• Ekipamenduen funtzionamendua egiaztatzea, kalitate- eta segurtasun-prozedurak aplikatuta.\n• Mantentze-zerbitzuak ekipoak kualifikatzeko eta kalibratzeko egindako lanetan laguntzea.\n• Bere jarduera-esparruan izan daitezkeen gorabeherak detektatzea eta jakinaraztea.\n• Bere lanbide-inguruneko teknologia- eta antolaketa-aldaketen ondoriozko lan-egoera berrietara egokitzea eta berritzeko eta eguneratzeko gogoari eustea bere lanaren esparruan.\n• FZA/GMP arauek ezarritako prozeduren bidez prozesuetan litezkeen hobekuntzak proposatzea.\n• Ingurune seguruak sortzea norberaren eta taldearen lana garatzean, gainbegiratuz eta lan-prozedura normalizatuak, laneko arriskuei aurrea hartzekoak eta ingurumena babestekoak aplikatuz, FZA/GMP arauek eta aplikatzekoak diren beste araudi batzuek ezarritakoaren arabera.\n• Terapia genikoan erabiltzeko sendagaiak maila industrialean ekoizteko plangintzaren arabera antolatzea bere lanak.\n• Fabrikaziorako behar diren materialak erabilgarri daudela ziurtatzea biltegiko langileekin batera.\n• Zelulak maila industrialean hazteko teknikak erabiltzea, bai eta banantze- eta arazte-metodoak ere, produktu amaitua lortu eta terapia genikoan erabiltzeko.\n• Terapia genikoan erabiltzeko sendagaiak maila industrialean fabrikatzeko prozesuak kontrolatzea, efizienteak eta jasangarriak direla ziurtatuta.\n• Produkzio-prozesuan behar diren kontrol-datuak lortzea, fabrikazio-etapa bakoitzeko datu-baseak eta/edo programa informatiko espezifikoak erabiliz.\n• Produktu amaituen betetze-lanak eta egokitze primarioa eta sekundarioa gauzatzekoak egitea, prozesuaren trazabilitatea ziurtatuz FZA/GMP arauen arabera.\n• Prozesuko etapa bakoitzean, kalitatea kontrolatzeko laginak lortzea ezarritako protokoloaren arabera, eta kontrol-laborategi egokiari helaraztea, prozesuan zehar kontserbazioa eta trazabilitatea ziurtatuta.\n• Produktuaren kalitatea eta trazabilitatea bermatzea, prozedurak betez, dokumentazioa kudeatuz eta produkzio-prozesuko datuak erregistratuz FZA/GMP arauen arabera.\nKalitate-kontroleko ibilbidearen espezifikoak:\n• Fabrikazio-prozesuan parte hartzen duten produktuen eta kalitatea kontrolatzeko laborategian erabilitako materialen eta erreaktiboen zehaztapenak betetzen direla ziurtatzea, analisi egokiak eginez.\n• Kalitatea kontrolatzeko laginak eta erreferentziazko laginak banatzea, ezarritako protokoloaren arabera, analisi-eskaerez den bezainbatean, eta haien trazabilitatea eta kontserbazioa ziurtatzea prozesuan zehar.\n• Lagina aztertzeko egokitzea, analisi aurreko prozesamendu-teknikak aplikatuz eta ezarritako kalitate- eta segurtasun-protokoloei jarraikiz.\n• Parametro biokimikoen zehaztapen analitikoak egitea, lan-protokolo normalizatuak kontuan hartuz eta kalitate-arauak betez.\n• Analisi mikrobiologikoak egitea fabrikazio-etapetan lortutako laginetan.\n• Biologia molekularreko teknikak erabiltzea fabrikazio-etapa bakoitzean, ezarritako protokoloen eta laginketa-planaren arabera.\n• Instalazioen ingurumen-kontrola egitea, partikula bideragarriak eta ez-bideragarriak analizatuz FZA/GMP arauetan eskatu bezala.\n• Fabrikazio-etapa bakoitzean kalitatea kontrolatzeko egindako teknika analitikoetako datuak lortzea, datu-baseak eta/edo programa informatiko espezifikoak erabiliz.\n• Azterketetan lortutako emaitzen koherentzia eta fidagarritasuna ebaluatzea, aplikazio informatikoa egokiak erabiliz.\n• Mikrobiologiako kalitate-kontroleko teknikaria.\n• Biologia molekularreko kalitate-kontroleko teknikaria.\n• Teknika biokimikoetako kalitate-kontroleko teknikaria.\n• Produkzio-prozesuetako gainbegiralea.\n• Kalitatea kontrolatzeko tekniken gainbegiralea.\nProfesional honek terapia genikoko sendagaien fabrikazio industrialerako laborategi farmazeutikoetan lan egiten du, dela ekoizpen-sailean, dela kalitatea kontrolatzeko sailean, egindako prestakuntza-bidearen arabera.\n• Terapia genikoko sendagaien fabrikazioko produkzio-sistemak. (150 o.)\n• Biologia molekularra. (100 o.)\n• Zelula-kultiboak. (100 o.)\n• Birologia. (50 o.)\n• Terapia genikoko sendagaien fabrikazioan kalitatea kudeatzeko sistemak. (150 o.)\n• Terapia genikoko sendagaien fabrikazio-prozesuetako produkzio-lanak. (250 o.)\n• Terapia genikoko sendagaien fabrikazio-prozesuetako kalitate-kontrola. (250 o.)


“Nesken talde berriko jokalariak azkar ikasten dabiltza” | Mondraberri Arrasateko Ataria\nHasiera Kirolak ARRASATE ERRUGBI TALDEA “Nesken talde berriko jokalariak azkar ikasten dabiltza”\nArrasate Rugby Taldeak lortu du urte askoren ostean emakumeen talde bat osotzea. 20tik gora neska trebatzen dabiltza Julen Barrutia entrenatzailearekin. “Kluba zabalik dago errugbia probatu nahi duten neska eta mutil guztientzat”.\nGoiko argazkia: MB / Beheko argazkiak eta bideoak: ART – Julen Barrutia.\nGoiko argazkian: Julen Barrutia.\nTalde bat sortzeko lan eskerga egin behar da?\nBai, kanpotik gauzek errazagoek dirudite, baina lan ugari egin behar da, eta horretan pertsona ugarik parte hartu dute.\nZailagoa al da neskak errugbira erakartzea mutilak baino?\nEz, nik uste gaur egun ez dela arazo berezi bat. Egungo neskatila-mutiko gehienek ere futbola aukeratzen dute, baina zorionez gauzak aldatzen ari dira. Errugbiaz gain, munduan ere badira kirol gehiago, eta garrantzitsuena da kirola egitea, bata zein bestea. Kontuan hartu behar da kirol bakoitzak badituela bere alde onak eta txarrak.\nArrasate Rugby Taldeak urte ugari egin ditu emakumeen talde barik.\nBai, nesken aurreko taldeak jokatzen zuenean ni haur bat nintzen. Gutxi gorabehera 10 urte horrelako talde barik egon da.\nGoiko argazkian: ART-ko lehengo nesken taldea.\nZein da talde berriko entrenatzailea?\nOrain ligarik ez dagoenez, ni nabil neskekin lanean, baina aurrerago beste entrenatzaile bat bilatuko dugu, aurkitzea erraza ez den arren. Baina aurkituko dugu entrenatzaile apropos bat. Orain entrenatzea da garrantzitsuena, eta errugbia ikasten dabiltza.\nZenbat entrenamendu egin dituzue orain arte?\nLau, eta 20tik gora neskak parte hartu dute. Errugbi taldeak 15 jokalari ditu zelaian eta 8 aldaketa. Ondorioz neska gehiago izena eman dezakete noski. Neskak oso ondo entrenatzen ari dira, eta ikasteko gaitasun handia daukate, irakatsitakoa berehala ikasten ari dira. Oso pozik gaude.\nNondarrak dira jokalari berriak?\nArrasatearrak, eskualdekoak eta Unibertsitatera ikastera etorritakoak.\nOraindik denbora behar dute liga batean jokatzeko?\nBai, nik uste oraindik goizegi dela. Izan ere, lehenago gorputza fisikoki prestatu behar dute, eta errugbian jokatzen ikasi behar dute. Klubaren epe luzerako helburuetako bat da sexu eta kategoria guztietan talde bana izatea.\nErrugbia probatu nahi duten neska eta mutilak animatzen ditugu horixe egitera. Entrenatzaileak, jokalariak eta Zuzendaritzakoak lan gogorra egiten dabiltza, eta horri esker errugbia poliki-poliki hazten ari da. Errugbia kirol polita da eta probatzeak merezi du.


Saskibaloi profesionala Bizkaian (ere) ez da jasangarria | Slump doktorearen zaintiratua\nHasiera » Saskibaloia » Saskibaloi profesionala Bizkaian (ere) ez da jasangarria\nLitekeena da datorren hilean Bilbao Basketeko jokalariek soldatarik ez kobratzea.\nBizkaiko Diputazioak ez du Bilbao Basket (BB) erreskatatuko, ahaldun nagusiak Radio Euskadin adierazi duenez. Iragarria zuen bezala, aurten ez dio diru-laguntzarik emango saskibaloi taldeari.\nIragan abenduaren 30ean Gorka Arrinda BBko akziodun nagusiak adierazi zuen 1,5 milioi euro behar dituela jokalariei eta hornitzaileei ordaintzeko: “Egoera oso larria da taldearen diruzaintzan, eta erabaki bat hartzeko bi hilabeteko epea hartuko dugu”. Babesle bat aurkitzea edota entitate zein enpresari batek akzioak erostea ei da konponbidea. “Ogasunarekin ez dugu zorrik, baina datorren hilabetean ezingo ditugu jokalarien soldatak ordaindu”.\nJose Luis Bilbao ahaldun nagusiak erantzun dio ez dagoela diru publikorik. “Kirol profesionalak jasangarria izan behar du. Diputazioak ez du dirurik kirol profesionalarentzat, izan saskibaloia, futbola edo dena delakoarentzat. Bizi ditugun garaiotan, kirol profesionala behealdean dago lehentasunen rankinean. Beste lehentasun batzuk ditugu. Horregatik iragarri genuen duela bi urte hemendik aurrera kirol profesionalak ez duela dirurik jasoko”.\nGorka Arrinda (Argazkia: La Vanguardia)\nAdar ugari dituen auzia da. Esaterako, Bilbao Basketek zorrik ez badauka, Diputazioak barkatu egin dizkiolako da. Izan ere, 5,2 milioi euro eman zizkion iaz, zorrak kitatzeko. Jose Luis Bilbaok jakinarazi zuenez, 2012ko aurrekontuetatik geratzen ziren 19,9 milioi euroetatik hartu zuten dirua. Blog honetan hitz egin genuen Diputazioak zorra barkatu izanak sortutako polemikaz.\nBestetik, bitxia da Bilbaok (EAJ) esatea saskibaloi profesionalarentzat dirurik ez dagoela eta beste lehentasun batzuk daudela, Markel Olanok (EAJ) 2012an Gipuzkoako Diputazioa (EH Bildu) akusatu zuenean Donostiako saskibaloi taldeari “kolpe hilgarria” eman izanaz, erakundeak 700.000 euro gutxiago emango zituela iragarri zuenean, hain justu “beste lehentasun batzuk” zituelako.\nEuskal saskibaloi profesionala ataka zailean\n2012-13 denboraldian 1,2 milioi eurotik 500.000 eurora murriztu zituen diru-laguntzak Gipuzkoako Diputazioak; eta 2013-14an erabat kendu ditu. Taldeak jokalari batzuk kanporatu behar izan zituen, eta Eurokopan jokatzeari uko egin, baina, eta hau ere kuriosoa da, arrazoi ekonomikoengatik dago Gipuzkoa Basket ACB Ligan. 2012-13 denboraldia –Lagun Aro deitzen zen orduan– azken aurreko amaitu zuen. Hala zegokion arren, ez zen mailaz jaitsi, ordea, ACBra igo behar zuten bi taldeek –Burgoseko Atapuercak eta Alacanteko Lucentumek– ez zituztelako baldintza ekonomikoak betetzen.\nJosean Kerejeta Saski Baskoniako presidentea eta Javier Maroto Gasteizko alkatea.\nGizonezkoen saskibaloi profesionalak ez ditu garai gozoak bizi Euskal Herrian (ezta, oro har, Espainiako Estatuan ere). Bilbo eta Donostia aldeko albisteei Gasteiztik datozenak gehitu behar zaizkie. Baskoniako presidente Josean Kerejetak instituzioen eta sektore pribatuaren “inplikazio” handiagoa eskatu zuen 2013-14 denboraldia hasi baino lehen, lehiakorra izaterik ez duelako izango bestela, eta lanpostu ugari arriskuan jarriko liratekeelako. Gasteizko alkate Javier Marotok pasa den abuztuan esan zuen Udalak errespetatu egingo duela Baskoniarekin sinatutako akordioa, baina diru-laguntza handiagoa ez duela emango. Bestalde, Arabako Foru Aldundiak %10 murriztu du diru-laguntza: 1.327.500 eurokoa da –Alaves futbol taldeak jaso duen kopuru bera–. Zentzu horretan, EH Bildu koalizioak Javier De Andres diputatuari eskatu dio argitu dezan ea Europar Batasunari eman ote dion Baskonia eta Alavesentzako diru laguntzen berri. Era berean, “publizitate hitzarmenen bidez ezkutatzen diren” laguntzen inguruan galdetu dio.\nEliteko kirolarentzat diru gutxiago, baina milaka euro batzuk jasotzen ditu oraindik | Slump doktorearen zaintiratua - […] Bilbao Basket taldeari dagokionez, 198.000 euroko partida aurreikusten du Udalak. Diputazioak, gogora dezagun, ez dio saskibaloi taldeari laguntzarik emango. […]


Gasteizek Martin Ttipia eta hiria defendatu zutenak omendu ditu . El Correo\nGasteizek Martin Ttipia eta hiria defendatu zutenak omendu ditu\nAlkateak garai hartako gasteiztarren konpromisoa eta leialtasuna goraipatu ditu, bederatzi hilabetez setioari aurre egin ziotelako XIIl. mendean\nGasteizek omenaldia omenaldia egin dio Nova Victoriako gobernadore izan zen Martin Ttipiari, baita bederatzi hilabetez setioa pairatu zuten garai hartako gasteiztarrek. Gaurtik, espazio bat dute Alde Zaharrean, baita plaka bat harresian. Gorka Urtaran alkateak herritar hauen konpromisoa eta leialtasuna goraipatu ditu, bederatzi hilabetez Gaztelako armadaren egindako atakeari eutsi ziotelako.\nGaur goizeko ekitaldian Udalbaltzako hainbat kide izan dira, baita Martin Ttipia elkartekoak ere. Hitzen ostean, Ttipiaren datu historikoak jasotzen dituen plaka desestali dute harresiaren ondoan, Frai Zacarias Martinez kaleko eraikinaren atzean dagoen espazioan, elurtegi zaharraren eta Bakardade kantoiaren artekoan. Bertsoak eta aurreskua ere izan dira.\n“Martin Ttipiak eta garai hartako gasteiztarrek sekulako defentsa egin zuten Nafarroako Erreinuaren defentsan. Gure historiako pasarte garrantzitsu bat da oso, eta bertan izan ziren protagonistei errekonozimendua egin behar diegu. Ekitaldi honekin beren konpromisoa eta leialtasunagatik omendu nahi dituegu. Gaur eta beti gogoratuko dugu hiria nola defendatu zuten atakearen eta setioaren aurrean, Gaztelako armadaren aurka”, azaldu du alkateak.\n1199. urteko udaberria amaitzear zegoela, Gaztelako errege Alfontso VIII.ak, hitzarmena hautsi, eta Nova Victoria, lehen Gastehiz zena setiatu zuen. Martin Ttipiatenente edo gobernadorea zen hiribildu harresituko herritarren buru, eta aurre egin zion setioari bederatzi hilabetez, harik eta Nafarroako errege Santxo VII.a Indartsuak laguntza eman ezinik, amore eman eta errenditzeko baimena eman zien arte. Denboraldi luze horretan, nabarmentzekoa izan zen Nafarroako Erreinuaren defentsan Martin Ttipiak eta hiribilduko biztanleek erakutsitako leialtasun eta jarduera ausarta.\nEkitaldia Martin Ttipia kultur elkartearen laguntzaz egin da, bera izan baita omenaldiaren sustatzaile nagusietako bat. Omenaldia Udalbaltzak onartu zuen 2014ko azaroaren 28an. Elkarte honek Arabaren historia aztertzea eta honi difusioa egitea ditu helburutzat, bait bere ondare material eta inmateriala zabaltzea.


UEMAn jarraitzea erabaki du Tolosako Udalak | UEMA - Udalerri Euskaldunen Mankomunitatea\nHasiera » arnasguneak » UEMAn jarraitzea erabaki du Tolosako Udalak\n2015(e)ko abenduak 17 arnasguneak, hizkuntza politika, udalak, UEMA Erantzunak desaktibatuta daude UEMAn jarraitzea erabaki du Tolosako Udalak sarreran\nTolosako Udalak UEMAn jarraitzea erabaki duela jakinarazi zuen atzo euskara batzordean Jokin Azkue Tolosako zinegotziak, eta albisteak oihartzuna izan du hedabideetan. Gaur, esaterako, Berria egunkariak bi orrialde eskaini dizkio gaiari.\nHemen ikusgai, PDFan:\n· Ueman izango da Tolosa, oraingoz (PDFa. Berria, 2015-12-16).\nHemen, berriz, Garikoitz Goikoetxea kazetariak sinatutako testua, bere horretan:\nUeman izango da Tolosa, oraingoz\nDatorren urtean behintzat mankomunitatean egotea onartu du EAJren gobernuak. Uemarekin elkarlanerako zein bide egon daitekeen aztertzen hasi dira. Lekeitio da duda orain\nUrtebetez behintzat jarraituko du Tolosak (Gipuzkoa) Uema Udalerri Euskaldunen Mankomunitatean. Udalak zer egingo zuen airean egon da azken hilabeteetan; irteteko asmoa zehatz ere adierazia zuen udal gobernuak orain bi aste, baina atzera egin du. Beste urtebete behintzat taldean segituko du, eta tarte horretan erabakiko du Ueman jarraitzeko biderik badagoen. Mankomunitateak berak proposamen bat bidali dio udalari, lan ildoak zehazteko —udalaren argudioa da zerbitzu aldetik Tolosak ez duela Ueman egon behar—. Gisa horretan, EAJren gainontzeko udalen bide bera hartu du Tolosak ere: Uemako kide izatea. Lekeitioko Udala (Bizkaia) bakarrik dago dudan momentu honetan.\nAurreko agintaldian sartu zen Tolosa Ueman, alkatetzan Bildu zegoelarik. EAJk ez zuen babestu erabakia, oraingo argudio berberarekin: Tolosak badituela nahiko euskara zerbitzu, eta ez duela beharrik Ueman egoteko. Maiatzeko hauteskundeetan aldaketa iritsi zen, eta jeltzaleek hartu zuten udal gobernua. Irailean, Tolosaldeko Ataria-n, Olatz Peon alkateak iragarri zuen udalak ez lukeela Uema barruan egon beharko. Ez zuen zehatz esan atera egingo zirela, baina duda handia sortu zen.\nAste gutxiren buruan, udaletan izandako aldaketen ondotik, Uemaren batzar berria osatu zuten. Hark hautatzen du zuzendaritza. Tolosako Udalak ez zuen inor bidali bilkurara. Salbuespena zen EAJren udalen artean; gehienek parte hartu zuten bileran, eta hiru zuzendaritza taldean ere sartu dira —Gatika, Zarautz eta Zestoa—.\nEzezkoan zegoen Tolosa. Izatez, orain bi aste, udaleko euskara batzordean, irteteko proposamena egin zuen Jokin Azkue zinegotziak; aurrekontuetan ez zuten jarri diru sailik Uemari pagatzeko.\nBerriro elkartu zen euskara batzordea atzo, eta erabakia aldatuta agertu zen udal gobernua. Uemari berari bilera aurretik jakinarazi zion albistea Azkuek. Ondoren, batzordeko kideei azaldu zien urtebeteko luzapena onartu dutela, tarte horretan ikusiko dutela elkarlan ildoak posible ote diren, eta hartuko dutela erabakia. Uemak berak egin dio proposamena udalari jada. Hizketan hasiko dira.\nZer gertatu da bi astean erabakia hainbeste aldatzeko? Azkue zinegotziak ukatu egin du alderditik agindurik jaso dutela. Mugimendu batzuk izan direla jakin du BERRIAk. Publikoak izan dira horietako batzuk. Gipuzkoako Diputazioko Hizkuntza Berdintasuneko zuzendari Mikel Irizarrek, adibidez, Uemaren aldeko jarrera argia azaldu du, eta, areago, aldundiaren ildoarekin ere lotu du, garrantzitsua delakoan Uemaren lana.\nBide beretik, kontuan izatekoak dira Markel Olano ahaldun nagusiak orain bi aste, Abadia sarien banaketan, esandakoak. Euskalgintza eta erakundeak elkarlanean aritzeko «esfortzua» eskatu zuen, eta alderdikideei ere utzi zien mezua: «Nahi nuke guztiok barneratzea bidegurutze une batean gaudela. Nire alderdiari eta nire soziologiari begira, batik bat. Izan gaitezen horren jabe eta kontsekuente gure jarreretan ere». Agintaldiko ildoak aurkeztean, elkarlana aipatzeaz bat, Uema propio aipatu zuen Olanok. Aintzat hartu behar da ere Uemaren zuzendaritzan sartu diren udalen artean Zarauzkoa dagoela; udal gobernu horretan dago Imanol Lasa, aldundiko bozeramailea.\nAzkuek berak ardura postuak ditu hizkuntza politikan; Eusko Jaurlaritzako Hizkuntza Normalizatzeko zuzendaria da. Horrek berak ere zeresan handia ematen dio Tolosako Udalaren erabakiari.\nAzken asteetan Tolosako mugimendu euskaltzaleak izandako rola ere nabarmentzekoa da. Uematik joatea atzerapausoa litzatekeela ohartarazi dute. Uemarentzat ere zeresan handia du, Tolosa taldeko herri nagusietakoa baita.\nLekeition, negoziaziorik ez\nTolosa beste urtebetez behintzat Ueman izango dela ziurtaturik, Lekeitio (Bizkaia) dago zalantzan —dudako hirugarrenak, Lesakak (Nafarroa), irtetea erabaki du, Geroa Bairen botoekin—. Erabakirik ez dute hartu oraindik Lekeitioko Udalean, nahiz udal gobernuak Uema uzteko nahia azaldua duen.\nMugimenduak izan dira. Udaleko bi taldeak, EAJ eta EH Bildu, negoziatzen aritu dira, gobernu itun bat lortzeko. Uematik ez irtetea jarri zuen baldintzen artean koalizioak, eta erabakia atzeratu egin zen. Baina orain bi aste hautsi egin ziren negoziazioak. Ikusteko dago orain udal gobernuak Uematik irtetea erabakiko duen.\nJOKIN AZKUE. TOLOSAKO EUSKARA ZINEGOTZIA\n«Etorkizuna baduela ikusten badugu, ikusiko dugu zer urrats egiten ditugun»\nUEMAn jarraitzeko erabakia udal taldeak berak hartu duela azaldu du Jokin Azkue zinegotziak (Asteasu, Gipuzkoa, 1961), agindurik ez dutela jaso alderdiaren aldetik.\nZer asmo urtebete honetarako?\nOrain dela hamabost egun Euskara Batzordean esan genuen Tolosako Udalari ez ziola inolako balio erantsirik ematen Uemak. Tolosan badugu euskara zerbitzu indartsu bat, euskaltegia… Ez genuen ikusten balio erantsirik zegoenik. Uemak ere ez du bestelakorik eman. Ateratzea proposatu genuen. Iritzi kontrajarriak suertatu ziren. Guk esan genuen birpentsatuko genuela, baina ez genuela ikusten aukera handirik.\nTarte horretan Uemak bidali digu zer eskaintza egingo ligukeen, beste inork eskainiko ez lukeena. Uemarekin ez dugu hitz egin oraindik. Zenbait zerbitzu planteatzen dira, eta hitz egingo dugu bide hori nola jorratu. Ikusten badugu baduela etorkizuna, ikusiko dugu zer urrats egiten ditugun. Hori da hartzen dugun konpromisoa. 2016an Ueman jarraituko dugu, eta ea zer bide egiten dugun. Horrek erakutsiko digu aurrerantzean zer izango den.\nAteratzeko atea ez dago itxita.\nEz. Planteatzen dugu 2016an jarraitzea. Gero aztertuko dugu.\nUemaren batzarrerako ordezkaririk izendatuko duzue orain?\nEz dugu oraindik ezer erabaki. Aurren-aurrena nahi duguna da Uemako zuzendaritzarekin bildu, eta ikusi egin duten eskaintza nola gauzatu litekeen eta horko zerbitzuekin zerekin gauden ados eta zerekin ez. Gero aztertuko dugu. Bidea egin egin beharko da.\nOinarria arazo teknikoa da, edo badago osagai politikoa ere?\nEz ditugu planoak era horretan bereizi behar. Ueman egotea edo ez egotea udalbatzak erabakitzen du; erabaki politikoa da. Baina erabaki politiko hori sostengatu behar da txosten tekniko batean. Esparru teknikoari erreparatzen badiogu, nahikoa da irakurtzea Uemaren estatutuak, zer zerbitzu eskaintzen dituen, nori eskaintzen zaizkien. Hor Tolosak ez dauka leku garbi bat. Hori gertatzen da, azken batean. Ueman sartzeko erabakia hartu zenean, Inaki Irazabalbeitia Euskara zinegotzi zenak esaten zuen erabaki politikoa zela. Erabaki politiko horrek behar du sostengu teknikoa, eta ez dauka. Hemen euskarako azpiegitura handiak ditugu. Uemak egin digu zerbitzu teknikoen eskaintza bat. Baldin badago adostasun bat, hor euskarri tekniko bat egongo da. Horren baitan dator erabaki politikoa.\nJarrera aldaketa bat egon da hamabost egunean udal taldean?\nOrain bi aste ateratzea proposatu genuen, eta orain pentsatu dugu jarraitzea. Guk geuk proposatu genuen ateratzea.\nAlderdiaren aldetik aholkurik edo agindurik jaso duzue?\nEz. Udalaren erabakia izan da. Udalak askatasun osoa izan du erabakia hartzeko. Badira atera direnak ere.\nAurreko albistea UEMAk eta EHUk lankidetza hitzarmena sinatu dute lehen aldiz, elkarlanerako ildoak adostuta\nHurrengo albisteaOsakidetzaren II. euskara planak urrats eraginkorragoak egin ditzan eskatu dute hainbat eragilek


Udazkena, urte-sasoi gogorra - Ahotsak.eus\nUdazkena, urte-sasoi gogorra\nUdazkena, urte-sasoi gogorra Baserriko bizimodua asko aldatu da. Udazkena urte-sasoi gogorra izaten zen: garoa, gaztainak batu; garia erein... Mugarte estuak eta lurreta egin behar. Baserriko tresnak. Lurrarekin lotutako esaldi indartsua.\nHizlaria(k): Alberdi Oruesagasti, Evaristo ; Mugerza Arregi, Maria\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan BER-176-003 kodeko bideoa nahi duzula aipatzea: ahotsak@ahotsak.eus\nBaserriko bizimodua asko aldatu da. Udazkena urte-sasoi gogorra izaten zen: garoa, gaztainak batu; garia erein... Mugarte estuak eta lurreta egin behar. Baserriko tresnak. Lurrarekin lotutako esaldi indartsua.\nData: 2004(e)ko urriaren 14a\nGaia(k): Baserria » Baserriko bizimodua » Baserriko bizimodua , Baserria » Baserriko lanak » Lurra lantzea\n- Urte saso´ honetan gaztaiñak batu, garue ekarri...\n- Garixek eraittia... Udazkena lan askokua.\n- Sagarra [be] bai, baiña garotan, ta gari eraittia. Ta honek nola dien aldapak eta muga-arte estuak, guk atxurrakin sopizartu eitten geiñuzen bedarrak batzuk. Harek batu pilletara ta gero burdiñariakin erein. Goldiakin bota ta lurra bajatzen zan ta...\n- Zikiña otarriakin kendu...\n- Zikiña otarriakin ein, ta lan asko udazkenian´e. Gero artorako, ba, pagatxia egoten zan, eta haura burdiñariakin ezin urratu ta goldatu. Lurra behera bajatzen zan, ta ez giñuan nahi izaten, baiña... Ta orduan lurretan. Artua eraitteko, ya lurretan negurik gehixena eitten giñuan. Lurrian ez da egongo lur asko nik bizkarrian ibili baekoik.\nEskolan burla egiten zieten\nElurzuloa betetzeko erremintak\nXaboia etxean egiten zuten\nUrte bi eta erdi bakarrik eskolan\nLur arinak ziren etxekoak\nElkarri laguntzeko moduak\nArdiak eta ikatza\nAhizpa tabernan, bera baratzean


Iraultzak eta istiluak ez dira herrialde arabiarretako kontua bakarrik | Boligrafo gorria\nHasiera » Ekonomia » Iraultzak eta istiluak ez dira herrialde arabiarretako kontua bakarrik\nAtalak: Ekonomia, Kazetaritza, Nazioartea\nOso interesgarria izaten ari da azken hilabeteotan, Tunisiako eta Egiptoko erregimenak erori ostean, Europako eta AEBetako medio handiak nola ari diren herrialde arabiarrei buruzko mezua egoera berrira egokitzen. 2011ko urtarrilera arte “aliatu estrategiko” ziren agintariak diktadore bihurtu dira bat-batean; baina haien kontra matxinatzeko arrazoi bakarra demokrazia lortzea da, kausa sozialik ez da existitzen; funtsean, saltzen den ideia zera da: “gu bezalakoak izan nahi dute” eta horretarako, Tariq Alik ARGIAri esan zion moduan “guk asmatutako gauzak erabiltzen ari dira” (Twitter, Facebook…).\nKomeni da, ordea, sistema demokratiko homologatuetan gertatzen denari ere arreta jartzea eta hori egiteko, ez dute askorako balio ohiko medioek. Islandiako iraultzaz bestelako hedabideei esker enteratu ginen eta zaila da Europan egunero gertatzen ari diren istiluen berri inon aurkitzea. Alain Bertho antropologoa fin ari da, ordea, lan hori egiten. Merezi du haren Anthropologie du présent blogetik promenatzea jabetzeko badirela puntu bero samarrak etxetik gertu. Begira Grezian, Erresuma Batuan edo Italian, besteak beste, zenbat istilu izan den azkenaldian.\nDatu interesgarriak dira, erabat eraisten baitute auzi honen iltzea diktadura-demokrazia dikotomian kokatzen duen diskurtsoa (lotsagarri samarra, adibidez, Javier Valenzuelak El Paísen Egiptokoaren eta 1989ko Berlinen artean egin zuen konparazioa), problema politikoa besterik izango ez balitz bezala, lau urtean behin bi alderdiko hauteskundeak antolatuta konpon litekeena. Hori baino gehiago beharko dute herrialde arabiarretako biztanleek. Hori baino gehiago eskatzen hasi beharko dugu guk ere.


Andres Bedia eta Ana H. Borbolla Mundukideko kooperanteek hitzaldia eskainiko dute bihar Arrasaten — TUlankide MONDRAGON\nAndres Bedia eta Ana H. Borbolla Mundukide erakundeko kooperanteak dira, esperientzia handikoak eta azken urteotan Brasilen lanean aritutakoak. Lan horren inguruan eta MST erakundearen gainean jarduteko hitzaldia eskainiko dute. Antolatzaileen esanetan, "esperientzia eta ikasketa batzuk badituzte gure gizarteari kontatzeko eta aukera paregabea izango da solasaldi eder bat edukitzeko".\nHitzaldi-solasaldia arratsaldeko seiak eta erdietan hasiko da, Arrasateko Kulturate kultur etxeko areto nagusian. Informazio gehiago Mundukide erakundearen webgunean aurki daiteke.


“Roots Parkea” reggae jaialdia egingo da Basaurin | Nontzeberri\nHasiera/MUSIKA/“Roots Parkea” reggae jaialdia egingo da Basaurin\n“Roots Parkea” reggae jaialdia egingo da Basaurin\nAbenduaren 27an, Roots Parkea izeneko roots reggae jaialdiaren seigarren edizioa egingo da Basauriko Basozelai Zentro Zibikoan, 20:00etatik aurrera. Eszenatokian hauexek arituko dira: Marga Dread, Roberto Sanchez, Charles Cooper, Eztandub eta Thunder Club Souns System.\nReading (Erresuma Batua) hiriko reggae eszenako artista ezaguna da Marga Dread. Estilo horretako makina bat hitz idatzi ditu; tartean, 1998an, Jamaikako futbol selekzioarentzat egindako Walk line a jamaican doinua.\nRoberto Sanchez kantabriarra, halaber, roots reagge eta dub generoetan maisua da. Lone Ark goitizenarekin aritzen da, eta makina bat proiektutan parte hartu du, besteak beste, BDF Meets Loud & Lon (Brixton 2002) diskoan, Ingalaterran bizi den Iñaki Yarritu ekoizle bilbotarrarekin batera.\nCharles Cooper estatubatuarra jazz irakaslea da Bilbon; Hip Hop Chosen Few taldean jotzen du. Thunder Clap Euskal Herriko eta Ingalaterrako musikariek osatutako egitasmoa da. Azkenik, Eztandub taldean, Bilboko reggae ekoizle eta kantari batzuk biltzen dira.


Ortziren itzulera - - Anboto.org\nGotzon Gomez (Errugbi entrenatzailea) 2018-09-02 08:30\nOrtziren inguruan idaztea eskatu zidatenean ilusio handiz hartu nuen eskaera, urte luzez nire entrenatzailea izan delako, eta errugbiaz dakidan apurra berarekin ikasi dudalako, beraz ohore handitzat hartu nuen.\nHarira joanez, nor dugu Iñaki Perez Briones “Ortzi”? Algortan jaiotako gizona, Getxo RT hainbat urte jokalari eta entrenatzaile gisa aritutakoa. 90. hamarkadan Getxo talde mitikoaren kidea, Liga txapelketa bat eta lau errege kopa eskuratu zituena.\nNola lurreratu zen Durangon? DRTk bere ibilbidearen 10. urteurrena ospatzeko partida batzuk jokatu zituen Getxo RTaren aurka. Egun horretan hasi zen kluba berarekin hitz egiten eta 1997-98 denboraldian entrenatzaile lanetan izan genuen.\nEgia esan, sasoi horretan talde gaztea genuen, gogo eta ilusio asko izan arren, taktika eta halako kontuetaz ia ezer gutxi genekien. Partidak batez ere Arripausuetako “infernuan” ateratzen genituen, areazko zelaia zen eta kanpotik zetozen taldeek sufrimendu itzela hartzen zuten arean, gu ohituta geunden baina esan bezala beraiek izugarri sufritu egiten zuten, eta hor genuen gure indargunea.\nOrtzik hainbat kontu aldatu zituen gure artean emandako hamar urte horietan. Alde batetik, entrenamenduak askoz landuagoak ziren. Ariketa ugari, taktika bariante edo aldaera askorekin, eta hori hasieran asko kostatu zitzaigun barneratzea. Askok, oinarrizkoak ziren kontzeptuak ez genituen menderatzen ezta ezagutzen ere, eta hasierako urte horretan zerotik hasi eta dexente hobetu behar izan genuen.\nBestetik, taldea egitea lortu zuen, hau da, gure indarretako bat bilakatu zuen talde izaera. Ziurrenik ez genuen oso joku ikusgarria eskaintzen, baina grina, indarra eta irabazteko gogoekin kutsatu gintuen. Hori partidetan zein hirugarren denbora luze haietan islatzen zen, taldea kuadrila bilakatzea lortu zuen.\nBukatzeko, hazteko gai ginela sinestarazi gintuen. Argi genuen klubaren helburuetan ez zegoela kanpoko jokalariak ekartzea, fitxaketak egitea etab… beraz gure esku zegoen, eta berak lortu zuen gutariko askok gure gaitasunetan sinestea. Horrekin batera, 1980. urte inguruan jaiotako gazte ugari lehen taldera igotzea lortu zuen , gazte eta beteranoen nahasketa ederra eginez. Urte horiek, niretzat behintzat, zoragarriak izan ziren, eta talde moduan izugarri hazi ginen, bi ekipo genituen eta jokalari ugari. Emaitza onak lortu genituen Liga irabaziz eta Ohorezko B mailara igoz, eta taldeak 13 urte beranduago hor dirau.\nOrain erronka ederra du Ortzik, jokalari gazte ugari ditu, harrobian hasitakoak, belaunaldi ederra, baina gure Ligan dauden talde gehienak atzerritarrez josita dauzkagu. Bejondeizula Ortzi, zorte on hastear dagoen denboraldian eta eskerrik asko emandako guztiagatik!!


Jaiak azken txanpan sartuta egon arren, zoramenerako hiru egun dituzte durangarrek - Durango - Anboto.org\nJaiak azken txanpan sartuta egon arren, zoramenerako hiru egun dituzte durangarrek\nEkaitz Herrera 2019-10-18 11:30\nZapiak prest. Jaia egiteko gogoa prest. Jaietako lehenengo ekitaldiak pasatuta, durangarrak gertu daude arnasa hartu eta bigarren erasoari ekiteko. San Fausto jaien bigarren asteburua ate-joka dagoen honetan, musikak protagonismo handia hartuko du. Estilo askotariko kontzertuak izango dira ikusgai kaleetan zein txosnagunean. Bariku honetan bertan, lau kontzertuz osatutako gaua dute aurretik txosnagunean. Taula gainetik, egurra banatuko dute Azken sustraia, Liher, Ira eta Klag Klub taldeek.\nZapatuari dagokionez, Proyect Show DJ ikuskizuna egongo da Andra Marian, 22:00etan. Txosnetan, Luhartzen erromeria giroan dantzatuko dira 23:00etatik aurrera, eta, Ezkurdin, Nueva Alaska orkestrak oraingo eta lehengo hit handienak errepasatuko ditu. Domekan, giro lasaiagoko musika egongo da entzungai. Durangoko Orfeoia eta Tabira Udal Musika Banda arduratuko dira eginkizun horretaz.\nAsteburuko beste ekitaldi batzuk patata tortilla txapelketa, erreka garbiketa, umeentzako jolasak eta dantza saioak dira.\nDomekan egingo dira ohiko despedida erritualak Durangon. Hori bai, tristeziari bizigarri apur bategaz aurre egitea onuragarria izaten denez, jai giroko despedidak izango dira. Txosnagunean, 18:30ean egongo den txokolatadak gozotuko du Pantxikeren agurra. 19:30ean, kalejiran aterako dute Patxikotxu, txarangak lagunduta. 20:00etarako programatuta dauden su artifizialen ikustaldiak itxiko du aurtengo Durangoko jaien egitaraua. Hartzek nola, hala pasatu beharko dute negua Pantxikek eta Patxikotxuk. Bueltatuko dira, ohikoa duten aulkian jesarri eta durangarrak berriro zelatatzera. Ziur.\nDurangoko jaietako egitaraua.


EBk energia garbiagoa duen itsas garraioaren alde egin du | Consumer\nEBk energia garbiagoa duen itsas garraioaren alde egin du\n2005ean bioerregaien kontsumoa %2ra iritsiko dela aurreikusten du\nLoyola de Palacio Europako Batzordeko presidenteordeak itsas garraioa bultzatu zuen garapen ekonomikoaren giltzarri gisa, Ebk energia garbiagoak erabiltzeko neurriak prestatu baitzituen dagoeneko. Palacio jauregian aurreikusitakoaren arabera, 2010ean, oro har, bioerregaien kontsumoaren% 6 inguru iritsiko da.\nLoyola de Palaciok azpimarratu zuenez, itsas garraioa buru bihurtzen da energia aurreztean, nahiz eta Europako Batasunak dokumentu batean lan egiten duen, urtea amaitu baino lehen aurkeztuko dena, eta itsaso «garbiago» batzuei laguntzeko. Ildo beretik, Ebko Garraio eta Energia komisarioak gogorarazi zuen «bi neurri-multzo daudela martxan erregaien isurketak egiteko» eta «merkantzia arriskutsuen kontrola» eta portuetatik kanpo sentinak garbitzeko borroka. Kabotajean (nazio bereko portuen arteko itsas zirkulazioa) itsasontziek energia gisa erabiltzen dute gasolioa, erregai ez oso ekologikoa, eta, beraz, batzordeak bioerregaiak erabiltzea sustatzen du dagoeneko. «Espero dut proposamena %2ra iristea 2005ean eta %5,75era 2010ean», esan zuen De Palaciok.\nEuropako Batzordeko presidenteordeak “ideia ona” dela adierazi zuen Gijonen Ebko garraioari buruzko bilera antolatzea, “intermodalitatearen eta unibertsitatearen kontzeptua aplikatu den” portu bat baitu.\nEuropak salgaien kabotajea sustatu nahi du Europako errepide eta trenbide sareko «auto-pilaketaren» aurrean. Asetze horrek esan nahi du De Palaciok ekonomiaren eta ongizate-gizartearen garapena «murriztea» dela, eta itsasoko garraioa sustatzen duela. Helburu hori lortzeko, izapideak gutxitzen eta aduanetan bizkortzen ari da Europako Batzordea.\nenergia marítimo-eu UE


Gobierno Vasco Irekia :: Amaitutako babespeko etxebizitzen gehienezko muga historikoa 2011n\nAmaitutako babespeko etxebizitzen gehienezko… http://www.irekia.euskadi.net/eu/news/8894 berria\n5.523 etxebizitza amaitu dira. Plan Zuzentzailearen helburuak bete dira hasitako etxebizitzekin: 4.456 etxebizitza\nEuskal Autonomia Erkidegoan babespeko 5.523 etxebizitza amaitu dira 2011n, gehienezko muga historikoa lortuz. Etxebizitza horietatik, 1.117 alokairukoak dira. %20a lortu da, beraz, amaitutako alokairuko etxebizitzetan.\nEraikitzen hasitakoei dagokionez, 780 etxebizitza alokairukoak dira, hau da, hasitako etxebizitzetatik %18 dira alokairukoak, eta hori aurrekontu-zailtasunak eta finantzatze-murrizketak egon diren arren. Horien ondorioz, Sailak berrikusi egin behar izan ditu helburuak eta alokairuko etxebizitzen eraikuntza kopurua murriztu, eta murrizketa hori konpentsatzeko, hutsik dauden etxebizitzak alokairurako mobilizatzeko indarrak areagotu egin ditu, Bizigune eta bitartekaritzako programa berriaren bitartez.\nKopuru horiek ikusita, Etxebizitza Sailak gainditu egin du 2010-2013ko Etxebizitzaren eta Hiri Berrikuntzaren Plan Zuzentzailean ezarritako eraikitze-hasieren helburu orokorra, 4.450 etxebizitza, alegia.\nEraikuntzaren sektorean neurri handi batean, eta finantzazioan eragina duen krisi ekonomikoa kontuan hartuta, Etxebizitza Sailak balorazio oso positiboa egiten du 2011ko etxebizitza babestuen eraikitze-hasieren eta amaieren datuena. Kasu bietan, gainditu egin dira etxebizitza libreen eraikitze-kopuruak.\nEtxebizitza Ministerioaren arabera, Euskadin 4.861 etxebizitza libre amaitu ziren 2011, eta eraikitzen hasi 4.082.\nbabestutako alokairuko etxebizitzak etxebizitza babestuak eraikuntza gehienezko muga historikoa Etxebizitzaren Plan Zuzentzailea Berri honen iruzkinen RSSa


Demokrazia eta independentzia, arrautza eta oiloa\nJosu Mendicute 2011/05/02 17:10\nBeti pentsatu izan dut demokrazia dela independentziarako bidea. Iritziz aldatzen ari naiz: ez ote den aldrebes, independentzia dela demokraziarako bidea.\nZer izan zen lehenago, oiloa edo arrautza? Beti pentsatu izan dut demokraziaren bidetik etorri behar zela independentzia. Bide demokratikoetatik egin behar genuela gure herria askatzeko bidea. Baina Espainiar demokrazian sinistea gero eta zailagoa dago.\nAbertzale naizenez, demokrata naiz. Demokrazia lortzea ezinezkoa ikusten dut Espainian. Espainiarekin jai daukagu. Goazen hemendik, ez dago beste erremediorik.\nSortu dezagun euskal Estatu demokratikoa. Espainiar sentitzen direnentzat ere lekua izango duena. Eskaini diezaiegun Euskal Herrian bizi diren espainolei, Espainian bizi garen euskaldunoi eskaini ez diguten demokrazia.\nAskatasuna da bidea.\nLegea eskuan, onerako eta txarrerako\nJosu Mendicute 2011/02/10 14:01\nLegalizazioa eta ilegalizazioa. Aldarri politikoak dira, eta erabaki politikoak dira lege horiek sortzea. Baina legea betetzea ezin da izan erabaki politikoa. Legea bete, besterik ez da geratzen. Gustatu ala ez.\nAlderdi Politikoen legeak (ekainaren 27ko 6/2002 Lege Organikoa) honako azalpena dakar, lege aldaketaren lehenengo arrazoi gisa:\nEl objetivo es garantizar el funcionamiento del sistema democrático y las libertades esenciales de los ciudadanos, impidiendo que un partido político pueda, de forma reiterada y grave, atentar contra ese régimen democrático de libertades, justificar el racismo y la xenofobia o apoyar políticamente la violencia y las actividades de bandas terroristas. Especialmente si se tiene en cuenta que, por razón de la actividad del terrorismo, resulta indispensable identificar y diferenciar con toda nitidez aquellas organizaciones que defienden y promueven sus ideas y programas, cualesquiera que éstas sean, incluso aquellas que pretenden revisar el propio marco institucional, con un respeto escrupuloso de los métodos y principios democráticos, de aquellas otras que sustentan su acción política en la connivencia con la violencia, el terror, la discriminación, la exclusión y la violación de los derechos y de las libertades.\nAlegia, argi desberdintzea:\nMetodo eta printzipio guztiz demokratikoak erabiltzen dituzten alderdiak, nahiz eta marko instituzionala berrikusteko helburua izan\nBere ekintza politikoa gauzatzeko, honakoekin ados dauden edo honakoen aurrean ezikusiarena egiten duten alderdiak: indarkeria, izua, diskriminazioa, bazterkeria, eskubideen eta askatasunen urraketa.\nSortu alderdiak printzipio horiek betetzen ditu\nSortu alderdiak lehenengo alderdi-motan egoteko bokazio argia adierazi du:\nIndarkeria oro errefusatu, ETArena barne.\nKide batek indarkeria errefusatuko ez balu, alderdiaren Estatutuen kontra arituko litzateke, eta hortaz, alderditik kanporatua izan liteke\nBadirudi, beraz, legearen borondatearekin betetzen duela Sortuk.\nUtzi daiteke Sortu legez kanpo?\nSortu alderdiak indarkeriarekin loturarik duela frogatu daitekeen unean, orduan bakarrik utzi lezake epaileak alderdia legez kanpo, eta une honetan aurkakoa egiten ari dela dirudi. Lege Organiko horren 3. kapituluan zehazten denez, honako kasuetan litzateke:\nZilegi ez diren elkarteak, Kode Penalean tipifikatutako suposizioetan oinarrituta\nModu jarraituan, behin eta berriro eta larriki urratzen dituenean barne-estruktura baten eta funtzionamendu demokratikoen betekizuna Lege Organiko honen 7 eta 8 artikuluetan aurreikusitako moduan.\nBehin eta berriro eta modu larrian urratzen dituenean printzipio demokratikoak, edo L.O. horren II. kapituluko 9. artikuluan aipatutako jarreren bidez saiatzen denean sistema demokratikoa ezabatzea, printzipio demokratikoak urratzea edo askatasunen erregimena hondatzea.\nAlderdiaren ekintzari buruz hitz egiten du 9. artikuluak. Artikulu horren 2. puntuan zehazten dira zeintzuk diren "sistema demokratikoa ezabatzea, printzipio demokratikoak urratzea edo askatasunen erregimena hondatzea" helburu duten jokabideak:\nOinarrizko eskubide eta askatasunak urratzea; sustatuz, justifikatuz edo errugabetuz honako bietako bat:\n1 pertsonen bizitzaren edo segurtasunaren kontrako atentatuak\neta 2 bazterkeria edo jazarpena honako arrazoietako batengatik: ideologia, erlijioa edo sinismena, arraza, sexua edo sexu-joera.\nIndarkeria sustatu, erraztu edo legitimatu helburu politikoak lortzeko edo demokraziarentzako, pluraltasunarentzako eta askatasun politikoentzako beharrezko baldintzak desagertarazteko.\nErakunde terroristen ekintza osatu eta politikoki babestu ordena konstituzionala asaldatzeko edo bake publikoa larriki senetik ateratzeko, beldur klima batean menperatzeko asmoarekin hauetako bat: botere publikoak, pertsona jakin batzuk, gizarteko taldeak edo biztanleria orokorra; edo indarkeria terroristaren eta beldurraren efektuak biderkatzen laguntzea.\nEta 9. artikuluaren 3. puntuan, aurreko hiru puntuko definizioa zehazten du 9 azpiataletan:\nEgia esateko, ez ditut irakurri Sorturen Estatutuak (PDF batean daude Garan), baina bai adierazpen politikoak, eta ez dirudi Alderdi Politikoen Legea urratzen dutenik inondik ere. Horretara, edo Sortu onartzen dute, edo Alderdien Legea aldatu besterik ez da geratzen.\nZergatik eramango du Gobernuak eta Ministeritza Fiskalak epailearen aurrera?\nAlderdi bat legez kanpo uzteko prozedura Alderdien Lege Organikoaren 11. artikuluan zehazten da:\nGobernuak eta Ministeritza Fiskalak egin dezakete eskaera epaileen aurrean\nKongresuak edota Senatuak erabaki dezate Gobernuak eskaera egin behar izatea.\nAurretik esan dudana lojikaz eta zentzuz legea irakurrita ikusten dudana da, zintzotasun osoz eta nire iritzia albo batera utziz. Honako hau berriz, nire suposizioa da, eta irakurketa politikoa.\nEspainiako Gobernua egoera politiko larriago batean egongo litzateke eskaera hori bere borondatez egin beharrean, Kongresuak edo Senatuak behartuta egingo balu. Alderdi Sozialistak Gobernua izan arren, Senatuan PP da alderdi indartsuena (262 senataritik 122). Horretara, inteligentea iruditzen zait PSOEren egoeran badaezpada epaileen aurrera eramatea.\nNik uste zaila daukatela egoera berri honen aurrean Sortu legez kanpo uztea, baina epaileen aurrera eraman beste erremediorik ez duela Espainiako Gobernuak, epaileek esan dezaten Sortu legezkoa den ala ez.\nBestela, PPk behartuko du Gobernua, eta Gobernuak epaileengana jo beste erremediorik ez du izango. Hala bada, espainiar gizartearen aurrean justifikazio zaila izango du PSOEk, eta oso erraz esan ahal izango du PPk horrelako zerbait: "PSOEk legeztatu nahi izan du Batasuna, epaileen aurrera joan da baina guk exijitu diogulako, bestela ez ziren joango".\nZenbait politikari esaten ari dira ez direla fidatzen, "betiko txakur berberak" direla. Jakin badakigu, guztiok, Sortu eta legez kanpo utzitako Ezker Abertzalea esparru politiko berberaren ordezkari direla. Baina Ezker Abertzaleak egin du espainiar Estatuak exijitu diona, baita Batasuna erakundeetatik kanpo uzteko sortutako legea betez.\nFraga txakur bera zen Francorekin eta Zuzenbide Estatuarekin. Baina onartu egin zituen ustezko Zuzenbidearen Estatuaren joko-arauak, eta horixe bera egin du Ezker Abertzaleak. Zein da, bada, arazoa???\nAlderdien legearen alde mintzatu gabe -ez bainaiz horren aldarririk egiten, argi gera bedi- soluzio estratejiko bakarra ikusten dut espainiar Estatuarentzat: legea urratzen den momentuan erakundeetatik kanporatzeko erramintak sortu ditzala, Eusko Legebiltzarrean izan zuen EHAKren kasua errepika ez dadin. Horrek izan dezake zentzurik juridikoki, baina Sorturi legez eratzen ez uzteak ez du ez hanka ez buru, legea eskuan hartuta.\nIkuspuntu politiko demokratiko batetik zaila da ulertzen Alderdien Legea. Baina ikuspuntu juridikotik ezinezkoa da azaltzea Sortu legez kanpo uztea. Horregatik, ilegalizazioaren aldeko aldarri guztiak, politikoak dira goitik behera: "los mismos perros con distinto collar" beharrean, ea nor den gai arrazoi juridiko bat emateko, Sortu legez kanpo uzteko. Intereconomiako hizlariak ez dirudi eztabaida horretan sartu nahi dutenik.\nPaul Olagarroak zer dio, Espainia ala Independentzia?\nJosu Mendicute 2010/07/21 17:45\nPaul olagarroari galdetu diot Espainia edo Independentzia behar duen. Zer uste duzue auekeratu duela Pulpo Paul olagarro famatuak?\nFacebook aplikazio bat egin dute Ideatecakoek Paul olagarroari galderak egiteko. Honakoa egin diot nik:\nWhat does Basque Country need? I need...\nEta bi aukera eman dizkiot: Spain eta Independence. Zein uste duzue aukeratu duela Paul olagarroak?\nPaul olagarroak I need Independence nahiago du I need Spain baino\nEskerrik asko Ideatecari aplikazio hau egiteagatik.\nEibar Donostiatik, Donostia Eibartik baino urrunago\nJosu Mendicute 2010/03/18 07:15\nLagun batek: "Haraino e naiz ni jarto jungo jajaj oso urruti do! (...) nahi dzunen etorri zeu". Eibar-SS / SS-Eibar distantzia diferentea... eta kuriosoa da, Google Mapsek arrazoia ematen dio!\nAspaldiko lagun donostiar batekin elkarrizketa pribatu bat Facebooketik.\nzmz el corte inglesa jaja oso ondo dagola esan diate! XD\nDonostiako Corteinglesa baino hobia behintzat bada :p\nNahi dozunian etorri ikustera, eta hartuko dogu zeozer hortik! :-)\njaja haraino e naiz ni jarto jungo jajaj oso urruti do! (...) jaja nahi dzunen etorri zeu ta zerbait hartzen degu!!\neibartik donostiara eta donostiatik eibarrera distantzia bera dago...\nHori uste nuen nik. Baina, bai zera! Google Maps orojakintsuari galdetu diot, eta hara:\nArgazkiak.org | Eibar-Donostia / Donostia-Eibar © cc-by-sa: josu\nNire lagunak arrazoi! Urrunago dago Eibar Donostiatik, Donostia Eibartik baino. 4,5 kilometro urrunago, 3 minutuko diferentzia autoz. Ikaragarria!\nEgia ere bada batera zein bestera joan ondoren, itzuli ere egin beharra dagoela, eta beraz, joan-etorriaren distantzia ez da aldatzen:\nEibar - Donostia - Eibar  =  Donostia - Eibar - Donostia\nBaina, Google maps-en bitxikeria alde batera, jarrera honek demostratzen du Eibarren gogaitzen gaituen zerbait: badirudi hiriburuak beti daudela hurbilago. Periferia gara gu.\nJosu Mendicute 2009/12/11 17:15


kritiken hemeroteka » Aberasteko modukoa\n« Literatur miszelanea | Sentimenduen adierazpena »\nPoemas naufragos / Askoren artean (Joseba Sarrionandia) / Susa, 1991\nAberasteko modukoa Aritz Galarraga / Argia, 2015-09-13\nPoetak dira: Manoel Antonio, Luis Amado Carballo, Alvaro Cunqueiro, Aquilino Iglesia Alvariño, Luis Pimentel, Luis Seoane, Celso Emilio Ferreiro, Manuel María. Salbuespen batzuekin (adibidez Cunqueiro, Literatura unibertsalean!), euskaraz hemen baino ez dauden poetak. Noski, denak gizonezkoak. Baina ez da antologia honek islatzen duen arazoa soilik. Urtero, maiatzaren 17ko datarekin, berritzen da polemika. Día das Letras Galegas, berrogeita hamar ediziotik gora, eta hiru dira emakume omenduak: Rosalía de Castro bera, noski, itsusia litzateke bestela. Francisca Herrera Garrido, 1987an. Eta 2007an María Mariño —bide batez, Euskal Herriarekin harremana izan zuen idazlea—. Antologiako zortziak omendu dituzte jada (tira, Manuel María izango da 2016ko idazlea). Eta poesia galegoarekiko interesa agertu duten poeten —Gabriel Aresti, Koldo Izagirre, Itxaro Bordaren— sator-lana aitortuta —Iratxe Retolazaren terminoa erabiltzeagatik—, ez ote den lagina, kanona aberasteko ordua. Antologiako zortzi klasikoen aldean, ez ote luketen Luisa Villalta, Xela Arias gisako klasikoek beharko, bizirik daudenen artean Chus Pato, are gazteagoa María do Cebreiro ez ote genituzkeen gehituko. Bestela antologia beharrezkoa baita, Poeta katalan garaikideak haren ildokoa. Kontua ez baita orain arte egindakoa deuseztatzea —egindako gutxia deuseztatzeko gaude ba—, ez bada errebisatu, zabaldu, hobetzea —eta ari gara, ez soilik genero, beste norabide batzuetan ere: Lois Pereiroren euskaratzea adibide—.\nInoiz irakurri izan dut, auskalo non, nori —ze autoritate moduri—, beste generoen aldean poesia garatua duen literatura —eta auskalo zer den hori— literatura azpigaratua dela —eta auskalo zer den hori ere—. Galegoena ikusita, gehiago iruditzen zait niri literatura baten bizitasunaren erakusgarri. Ekarpen berriekin etenik gabe aberasteko modukoa, beti ere.